A har tuk ko nan…ka hngah tento lai ka ngai sal theu - Chinland Today Media\nApril 22, 2009 7:21 am·1 comment\nChristmas ni taktak aicun a ni thlen hlan thla khat hrawng ih rak timtuahawk kha a nuam sawn ko lo maw?…a ni taktak ahcun sa ei ih khawm bak lo ti ding dang a um si lo…cu aiin a ni thlen hlan ih hngakhlap tak ih kan um kha a nuam sawn ko.\nCuvek thotho in ram dang feh ding khal kan hngakhlap tiatia ih kan feh taktak cu thinlung buainak a rak tam sinsin ko. Ram dang thlen cu a nuam deuh ko e, asinan ka sim duh san cu harsa tuk ih kan rak hngak lai ih ram dang kan thlen ahcun kan nuam tuk ding poh ti ih kan rak ruahnak cu thulolak a si ko. Harsatnak a cem thei lo.\nVok sa nam voh voh ih suan, ei ding ti thei aw keu keu ih um khi ziangtluk thin a nuam. Asinan kan ei tak tak ih a thaw ko asinan kan hngahhlap tuk vek cu a si cuca lo…hngahlap ih cak emem ih kan um lai kha ngai a um sawn riangri tinak sawn a si.\nHmehthak thak emem thawn Biangkawk le tengtere kan phowm kohkoh ih kan phowm lai rori hman ah kan ei cak tuk nak ah kan cil a ttim suahso. Kan hlik phahphah, kan khadi hman a for phahphah theu. Asinan kan vawn ei taktak cu a thak tuk lawng siloin heleheh, kan hlik rero ih kan ei hlan kha ngai a um sawn si si..\nCuvek in UNHCR ih kan dil theumi kan dil caan ahcun rei nguarngo in kan thei ih card kan vawn ngah tik ah a hlan ih reipi kan hngah lai ih kan thin bangnak pawl kan mang paih nawnlo. Lungawinak in, in hngilhter theu. Leitlun ih thil harsa zet pakhat cu a hngaktu ih tan hi a si nan hngah lai ih harsatnak kan tuarmi hi kan nuam hnu khal ih kan ngai kir sal ringring theu mi a si ruangah “hngah lai caan” hi kan nuam bik caan le caan sunglawibik a rak si sawn.\nHngah lai caan cu harsa le nuam lo in lang theu hmansehla nuam hnu ih kan ruah kirsal tikah a rak sunglawi in a rak nuambik miangmo a rak si….hngak tento tu in an hngahmi an hmu theu.\non May 4, 2009 at 4:30 am\nNa simmi a hman ve ko. Ramdang thlen taktak hi, kan rak ruahnak hnakin a nuam ciamco lemlo. Lungleng in an talbuai ko. Asinan, a kirsal khal an um ve ce lo. Laimi ram dang thleng hnu ih kirsal cu mi pahnih lawng ka thei. Dr. Ni Khuai leh a dang pakhat cu na theih duh le ka private ah in rak sut thei.


Thawngthar: Thil Sining A Fiang Cang Ko Hih – Chin World News Evening\nUS Election Update(3.12.20): Vawikhat cu rawngbawltupawl tokhawmnak ah ‘bawhlung’ thu an rel rero ti a si. Cutawkah bawhlung lam tui lemlo saya pakhat cun, “Rawngbawltu tokhawmih thlarau lam le rawngbawlnak thu rel loih bawhlung thu lawng lawng rel teh” tiin capoh thungaiin a ti. Cutikah an lakih pakhat cun, “Amah khal a titi va ngai uhla ‘vawk’ thu hokhaw a rel ding” a ti ve. An va thlun thup cu a vawk vulh mipawl rawl duhzia le ?han duhzia lawng lawng a rel ti a si. Rawngbawltupawl khal hin ziangmaw canah cun ar thu rel na, vawk thu rel na, bike thu rel na, thlaicin thu rel na, politik thu rel na tla a siaw zul a si hi.\nAmerica hi cu leitlun hruaitu a si tikah kan ngaihven cio hi a awm hrimhrim a si. Ahleice in America, EU le Nisuahnak Laili(Israel-Arabs) hi cu kan Bible ih can neta a rel mipawl hmunhma le cangtunu/cangtupa ding an si. America politik lephei cu politik men men si loin ‘thlarau lam doawknak’ tiin leitlun zumtu hruaitu tampi in an ruat. America politik le hrilawknak ih kan ngaidan hin kan thlarau nun le Pathian thu kan ret thupitdan cu a theih theih ding.\nCuvekin Pathian thu duhtu Chinmi zumtupawl cun America ih zumtupawl thawn kutkaiawin thla kan cam hi kan ti ding a si. Pathian in hivekih bawrhhlawhnak thawn Biden nehnak coter a siang a si ahcun tumtah mi ?hasawn a nei tinak a si ding. Tunai ah Pennsylvenia, Arizona le Michigan ah cun ramkulh tlangsuakbu pawlin Trump ih sihni Giuliani le Jennis bakah thil dik lo hmutu tampiin an hmuh mi le theih mi an relsuak. Asinan Media tumpawl cun hi Hearing khal hi an suah duh lo. Fox News ah pahnih khat te cu a lang.\nTwiiter cun Pennsylvenia ih meeting kotu Senate hotu le Arizona ih vote nambar umdan relfiangtu cazin lam mithiam(data scientist) pawlih ID an phihsak hngal. Pennsylvenia ah hin thilriphur maw?aw mawngtu pahnihin an thil tawn mi an relsuah mi cu ngaihven a hlawh zet. New York ihsin Pennsylvenia ah ramri kanin maw?aw tum pahnih khat rori vote an phurhter ti a si. Cuhleiah vote siarnak hall dunglam ihsin khuitawkih ta ti theih lo vote, box tampipi cawi luh a si ti a si.\nPennsylvenia (PA) case cu US Supreme Court ah putluh a si zo ih Court in a cohlan le cohlan lo a theih theih hrih lo. A cohlan cun Trump in cuih thubuai ah nehnak a co ding ti a zum theih mai. An cohlan lo a si ahcun tidan dang an hawl leh a ?ul ding. Danthiam Sen. Ted Cruz (TX) cun Supreme Court cu cohlang dingin a ngen. Georgia hi hmin a milaw maw, vote diklo a um maw timi cekfel dingin Governor le Secretary of State cun rem an ti hrih lo. An pahnih in Republican an si nan Dem lam an ?ih ruangah a si. Tui hnu ih thubuai tuahsak an phang tla a si thei. Hmun hrekkhat an sialsalnak ah Dominion khawl a sia ti a si ih Judge cun cuih khawl cu tidanglam hrih lo dingin thu a pe.\nArizona khalah Governor Ducey cun, “Kan state ah cun vote diklo a um thei lo. Kan ramih vote pekdan dan nei ?habik kan si” a ti. Asinan Data Scientist cun Arizona ah vote 300000 hrawng cu a diklo a um ding a ti ve. Hi lo khal mi tampi in an hmuh le an theih mi an phuang(testify) ve. Michigan ah State Hluttaw in mizan khan vote diklo hmutupawl Hearing an nei. Mi tampi in an hmuh mi an phuang. Tu hi Trump ih sihnipawl tawnnak Hearing an nei rero lai. Mit rori thawn thil dik lo hmutu hi za tel an si.\nAttorney General William Barr cun, “Department Of Justice in hrilawknak danglamter thei khawp vote diklo kan hmu hrih lo” tiin AP thuthang a sim mi cu Media-pawlin diklo takin an lakawi lala. DOJ in zingzawi thluh zo ih vote diklo hmu lo vekin an rel. Asinan an hmu hrih lo ti a si sawn. FBI, CIA le DOJ hi 2016 hrilawk ihsin Dem lam?ang hruaitu hrekkhat cangvaihnak ruangah an hmin a se zet. Trump khalin vawi tampi a phawm. An thuphan report ruangah Russia Collusion tiin an buai nasa a si kha. A thuphan report ruangah Iraq tla an rak sîm fawn. Nainganzi tamapawl duhdan ih thuphan an report mi a tam zet.\nThil an hmu bet deuhdeuh, thutheitu an pung deuhdeuh, phirit phawtu an suak rero thlang. Thil cu a danglam vivo ding. Court sang an thleng deuhdeuh. Trump Campaign Manager khalin, “A thupte ih kan hliakhlai tikah EV 400 hrawng ngah dingih kan ruah mi a si” a ti. Trump le Conservative lam cun January 20 ah cun Trump thotho in thutiam a lak an zum thu an rel rero lai. Liberal lam cun Biden a tling zo, Trump hrang lamzin a um lo an ti ve thung. Court thutluknak thlir cingin thlacam hrih a ?ul lai a si hi. Credit: Lal Lian Zual


Airport Ih Asian Fala Pahnih - Chinland Today Media\nApril 11, 2012 6:32 am·6 comments\nMike Zuung Ceu\n26 March2012, Tlawngkai nikhat, Indianapolis Airport in ka training kainak New Haven, CT lam pan in vanzam ka to. Zinglam 5:10 am vanzam to ding ka si ruangah zing 3:30am ah ka tho. Rev. Ci Kap cu 4:00am ah Airport ih I hei thlah dingah an mileng khan ah timcia in a to. Ka thawh veten ti ka kholh ih ka timtuah aw ve. Zing 4:00am ah inn tlunta khan in ka rung tum. Rev. Ci Kap thawn a motor in Airport lam kan pan mai. Cuti tluk ih zingpit ah ka pawh a tulnak khal cu zanlam 1:00pm ah ka training thok ding a siih, cumi caan khelh dingin Rev. Ci Kap in vanzam I leisaknak a si. Hivek zingtuk ih ka zam tul caan a um phah theu ih I thlahtu pawl le ka riahnak inntek pawl cu an zon a zaizet theu. Lungawiten ziangkim in ngaihtuah sak hai ko na’n keimah lam cun ihhmu khop lo ih ka tuah hai mi parah ka hmai an song zet theu. Pathian in thluasuah hai hramseh ti thla camsak lawng hi keimah lam ih ka ti theisun a si. Tarining kai phah ih kawhhran vehvai ka si ruangah hiti ti locun hril ding dang ka nei ve lo. Asinan hiti te in kawhhran vehvai thei ih ka um thei khal hi Pathian ih remruah le kawhhran pawl ih hmarngainak ruangah a si ih Pathian ka thangthat zet a si.\nIndianapolis Airport in an caan khiah vekin ka poksuak. Vei tampi cu caan khiah vekih pawhsuak lo caan tla a um theu ih ka vanzam thlengawk caan (Connection Time) a bicih thluh ruangah Airport ah pirpilik ih ka zuan ciamco tawk khal a um theu. Tuitum cu tuante ih thawhman a um kan ti ding, amah caan khiah vekin ka poksuak. Vanzam parah ka itthat nasa ih ka hahdam zet. Motor par ah siseh, Vanzam par ah siseh, kan ihthah hluarhlo thei hi Pathian thluasuah phunkhat a si ding tiah ka ruat. Kawlram ihsin USA kan zam caan tla cu nazi 20 lenglo a si theu ih to cuahco hi a bangthlak nasa ve. Kan ihthah thei ahcun kan hah a dam ngaingai. Khui maw caan tete ah thli a hrang natsat deuh caan tla a um ih vanzam par ah kan thin tla a hung phang phah theu. Ziang hman le tuah theimi kan nei fawn lo ih cuih caan pawl ah ihthah san thei hi thluasuah phunkhat a si, ka ti.\nIndianapolis Airport ihsin a rei hlan ah Washington DC Airport ah kan thleng. Philadelphia Airport lam pan in zuang peh lai ding ka siih ka nazi ka vun zoh. Caan lawng ka neilai pam ka tiih thawhhlam ka hawl. Ka eiman lo khal le vanzam parah ka ei thei ko tiah ka ruat. Ka ril khal cu a rawngphah ve thlang ruangah a cangthei tawk in ei-in ding ka ngaihtuah. US Domestic Flight cu Kawlram vanzam pawl vekin rawl mi an pek lo, a tii in ding lawng mi an pek. Lamhla deuh zam mi vanzam tlun ahcun hmuk tivek ei-in ding an zuarmi a um na’n aman khun le kannih zuhzawng thawn a mil aw thei lo. Curuangah vanzam kai hlante ah Starbuck Coffee dawr ah ka feh ih hmuk pakhat le coffee haikhat ka lei. Ka coffee khuathai par ih ngan dingah ka hmin in sut ih ‘ Mike ‘ tiah mirang pawl theih ol dingin ka sim. Paisa ka pek theh hnu ah khatlam ihsin ka coffee ka va hngak ve. A rei tuk lem lo, ka hmai ah mi 4 lai lawng an um ih ‘ Mr. Mike ‘ tiah in run ko ih ka va feh. Coffee dawr hnatuantu nu ih kut in coffee khuat ka vun lak zik zawngah, “ Hei…Saya Mike na si lo maw?” tiah kawl tong in I run ko ih ka lau dukdi. DC Airport ah I theitu ka tong ding tihi ka ruahban lomi pakhat a si.\nCunu cu 1996, Yangon a um lai ah Yangon Chin Baptist Churches Fellowship (YCBCF) mino pawlkom ah kan mino committee sungtel pakhat a rak si. Anmai’ kawhhran ah mino secretary khal a rak si. Culai ah kei cu YCBCF Mino Chairman ka rak tuan ih mino cangvaihnak ah hna kan rak tuan tlang dah. Coffee zuartu uniform a hruh ruangah ka theithiam nawn lo. Ka vanzam zam caan le a nai thlang, amah khal cu biak tam ding caan a nei ve lo ruangah US daan in,”See You” ka tita ih vanzam ah ka kai san. “Sayapa kan khua ah in ra tlawng leh aw maw” I ti ih,” Ee law” tiah ka ti ta. Vanzam par ah keimah te cu nui’ thu ka ruah rero mi cu,”Hi nute hi kawlram a umlai ahcun Univesity tlawngta a rak sita sikhawh hilam ah teh tlawng a kai sal pei maw? Degree the a ngah zo pei maw?Hih hnatuan maw a tuan lanta ding?A nuam aw ko pei maw? Hmailam hrang teh ziang tumtahnak a nei pei?…” ti pawl hi a si.\nA rei hlan ah Philadelphia airport ka thleng. Malte lawng ka cawl man vanzam par ah kai a cu lala ih New Haven, CT feh dingmi vanzam par ah ka kai. Vanzam ka luh veten, “How are you?” tiah cibai in rak buktu cu vanzam kilkhawitu ‘ Le-yin-may ’ nu a si. Ka vun zoh ih mirang nu a si ta lo. Thaten ka zoh tikah “Tuluk fala” a si. A hmel a piang verve ih a ruangrai tla a tha ziamzi. Mirang tong a naal daan cu mangbangza a si. US ah suakmi a si pei maw, asilole US ah a nauhak lai ten a rak thlengtu cu a si ding. US ih state 23 lai ah khual ka tlawng zo na’n Asian mi vanzam kilkhawitu ka ton hmaisabik a si hmang ka ti. Keimah te ka lungawi nasa. Uar um nasa in ka thei. Amah teh ziangtin a ruat aw pei maw cu ka thei lo. Mirang le midum pawl nih teh ziangtin an ruat pei maw ka thei cuang lo…keimah te ka lung a kim zet ih ka lung a hmui nasa.\nAsinan…DC Airport ih ka tonmi kan laimi nute kha ka vun mang saal. A hnatuan mi hi ka zawmtaihnak a um hrimhrim lo. Nautatnak thinlung khal malte hman ka nei lo. Tlawngkai phah in khal hna a tuan a si thei ko. Paisa tampi nei in a hnatuan ah a nuam aw zet tla a si thei ko. Hmansehla…US ih thlengmi kan Laimi fala le tlangval pawl hi…ni nikhatkhat ah…Airport ih ka hmuh hai saal tikah…Taluk Le-yin-may nu dinhmun ah hmu ve leh thei sehla ka va duh so…ti hi cuih ni ih ka saduhthah tumbik a sita ko.\nSaya Mike cu siar nuam thei dutdo male.\nSayapa, ca tampi in in ngan sak theu aw.\nA siar ding kan man ringring.\non April 12, 2012 at 9:01 am\nSaya Mike cu Tiger Wood ah ka lo ruat lawk cu teh.\nNa cangan mi ka rak siar ngah.\nsya James, says:\non April 13, 2012 at 8:34 am\nCoffee tla na ding/in ta lo hmange,,,a um lai pei maw tiah,,,,,,,,,,,,,,,,,\nUS thleng zo pawl hrangah tumtah nak ti hlawh tlin ter tu a si a duh um nasa,,\nHmun dang i sin a siar tui hrang khalah cu thotho…\non April 17, 2012 at 1:27 pm\nSaya Mike, na ca te cu awwww… mi lung a khawih nasa\nNa ca te ka siar ngah cu thu tampi in riatter.\nKa siar ka rak hlawkpi ngaingai. Lungawi\non April 19, 2012 at 2:28 am\nSaya Mike,na ca te ka siar ih ka hlawptlo nasa,thazang ka ngah lawng si lo in ruahnak thar le kaupi ih mit meng ding in in bawm a si,…….ka lungawi nasa……..\non April 21, 2012 at 1:09 pm\nSaya Mike cu a hmin vek in mike tla a mike zet sokhaw!


GOOD NEWS CHIN STATE KANPELET AH POLICE 12 CDM AH LUT – Thechinlandtoday\nGOOD NEWS CHIN STATE KANPELET AH POLICE 12 CDM AH LUT\nadmin May 22, 2021 Leave a Comment on GOOD NEWS CHIN STATE KANPELET AH POLICE 12 CDM AH LUT\nGood news rallokap pawl an beidawng teh a sipai maw, May ni 22 Chin state Kanpelet khawpi ah police 12 cu CDM ah an lut asi tiin Chin World cun a tarlang, Karen ralkap BGF pawl le ralhrang ralkap pawl cu komaw in tuisun May ni 22 KNU thawn an kapaw. Himi an kahawknak hmun hi Kayin ram Phaphon peng ah tuisun nazi 12 pm hrawng ah an kapaw ih nazi 1 sung hrawng an kapaw asi tin NBung Dat Kasa cun Kachin Multimedia hnenah in sim tin a tarlang. Himi GBF l ralhrang ralkap pawl komaw le KNU pawl an kahawknak ah minung pa ziat an thi ih mi pa ziat in hriam an tuar timi khal kan thei hrih lo tin a tarlang.\nTuisun May ni 22 ah KIA pawl cun ralkap sakhan an kap ih an la thei asi. KIA pawl cun tuizing nazi 4am in Sagain ram Nasipon ih ralhrang ralkap sakhan cu an kap ih an lathei asi. Himi ralhrang ralkap sakhan KIA pawl in an kah ih an lak ruangah ralhrang ralkap pawl cun tuizing nazi pa 7 am hrawng ah vanzam thawn himi ralhrang ralkap sakhan an laknak kiang pawl ah KIA cun bom an thlak asi. Himi an kahawknak ah minung paziat in an thi ih pa ziat in hriam an tuar ti kan thei hrih lo asi a tarlang.\nKayin ram kulh Demoso peng Dawtawi Gate ih ralhrang ralkap sakhan cu May ni 22 sunhnu ah Karen mipi kiltu PDF pawl cun an kap ih ralhrang ralkap sakhan cu an la thei asi. Himi Demoso peng Dawtaei gate ih ralhrang ralkap sakhan an kahnak ah Kareni mipi kiltu PDF lam in minung pa hnih ralhrang ralkap pawl in an kap ngah ih an thi asi tin Khit Thit Media cun a tarlang. Sagain ram kulh Kani khua ah tuizing ah ralhrang ralkap pawl cu motor pa 10 thawn an feh ih Kani PDF pawl thawn an kapaw. Himi an kahawknak ah PDF pawl cun ralhrang ralkap motor pa 6 an uk kang sak tin Mizzima cun a tarlang.\nBLACK FUNGUS/MUCORMYCOSIS & WHITE FUNGUS NATNA IN INDIA RAMAH BU A KHUAR CHHO MEK →\n← VANGTLANG THIL ENKAWLTU TUR CHU MIPUITE KAN NI


US Le Thlapi - Chinland Today Media\nJanuary 25, 2010 3:43 pm·2 comments\nTuihlan kum 40 ah Neil Armstrong ih hoha nakin American cun Thlapi par ka thleng zo tiah Nasa vanpar in Leilung pi theih ah a thanih nang le kei khal in Ca ah kan rak zir dah zo,Tuikan dung khalah President Obama in a faknak thu a sim bet.\nMithiam Kerlson ih hoha nakin an hliakhlai salih a dik lo thu le leilungpi bumh kan si thu hitin an than ve.\n1. Armstrong in US a lan a phun tikah a pharhaw an tiih Thlapi parah Thli le a um fawn si lo.\n2. Russiah a hlaih tum ruangah thuphan an than men an ti.\n3. An Zuk ah Arsi a lang lo lawlaw an ti.\n4. Dai umlo nakah Tikhu Le Mero in a khat theh fawn an ti.\n5. Apolo Vanzam tum nakah leilung a kuar ringring nan cuvek a um fawnlo an ti.\n6. An ken mi Lungto cu Africa thlanglam ramih ta thawn a bangaw an ti.\n7. Kum 1969 in 1972 tiang kan kai an tiih cuihnu an kai thei nawn lo an ti.\n8. Kum 1969 hrawngah milai fimthiam nakin a tlin hrihlo lawlaw an ti.\nKerlson ih simfiang daan:-\n1. Neil Armstrong leipawl kha Vanzam memmen in a phurh ih Atlantic tipi parah a heiret,cucu thlapi parih tum vekin an rel men a ti. Cuihnu ah Africa thlanglam Nelrawn ah an fehih an zuk aw men a ti.\nZiangtin na ruat ?\n1. US pawl an kai lo na ti le thuphan maw an aupit ih camibuai tla kan rak tuah ke?\n2. A el tu Kerlson a dik lo na ti le a el nak pawl simfiang hnik he.\n3. Khuideuh ha……………………………………..ding?\nBy- Salai Ro Nei Cuan, Malaysia\nLal Uk says:\nKan dung kum lam ihsin hi ca ka siarzo.\nAn kai ngailo tih an elnak pawl US pawlih an simfiang salnak tampi a um.\nCumi tla ngan lawlaw uhla cule\nfamkim ih rak ruahve a theih ding.\nKhup Pi says:\non January 29, 2010 at 5:42 pm\nAn kai ngai in ka zum, tudung te ah hman 2020 kum ah kai sal ding anrel sal ih, thu panih a pot, 1. Thlapi par ah kan kai sal a tul ngaingai maw? 2. hi nak in Health care plan thupi sawn anti ( Obama ih Presidentcy Election lai US mi pawl a pormise bang in Health Progam a rem that lai caan si).\nApar ih thusut nak ah question(1-6) pawl hi proof an pek nak link cu ka nei lo,si nan Q.7 nak cu hi mi link http://en.wikipedia.org/wiki/Apollo_mission ah na siar leh a fiang ding. NASA in Thlapi par ah kan theih bik mi cu Apollo 11 si atamsawn in cu theh hnu an kai lam kan ei lo. Apollo 11 theh hnu an kai mi ah Apollo 13 siar lo Apollo 17 tiang Thlapi par ah tluangten an kai. Apollo 20 tian project an nei nan Apollo 17 hnu Apollo 18,19,20 cu Russia thawn kom aw in Skylap mission tin an nei ta.\nKa uar mi cu, Apollo 10 thawn Thlapi an her rero lai ah Seem 1:1 nak an siar.\nThlapi par kai nak cu Pathian ih mangbangza sersiam nak pawl thei ding ah tin in leitlun fim nak (Science) in an hawl. Sinan Tu san cu Pathian biak leh Science (thil le ri) biaknak san sung kan feh, kan nung rero vek in ka mu.\n2020 ah Thlapi par kai sal ding anti sileh,,,theihhiar um mi cu 1969 Computer, minung cah nak leh 2020 Computer, minung cah nak pawl ih danglamnak pawl si ko ding!


Philippine Ah Meithal Thawn Mi Pakhat In Mi 8 Kapthat - Chinland Today Media\nPhilippine Ah Meithal Thawn Mi Pakhat In Mi 8 Kapthat\nJanuary 5, 2013 11:49 pm·0 comments\nMANILA : Philippine ramsung, Manila khawpi ihsin Km 14 tluk ih hlatnak hmun Kawit timi khua ah, January 4, Friday sun ah, mi pakhat Ronald Bae timi pa cun mi 8 a kapthat thu theih asi. Hiti ih a kapthatnak san hi ziang asi bik ding ti cu an theifaing lo.\nAsinan, Cavite provincial Governor Jonvic Remulla cun, “Bae hin a liamciami kumkhat ah khan an khua ih khuabawi sinak a rak cuh dah nan a tlinlo raungah an khua hi a suahsan ih hmundang ah a va um. Cumi hnu ah, a nupi thawn an neihawknak ih thuthawn pehpar in an khua ah hin a ra kirsal.\nCutin A rakir ihsina a rualpi pawl thawn zu an in ih, rittheih dangdang khal an tham phah hai. Cutin a rit ngah hnu ah a meithal thawn a suak ih, an umnak zinkap khatlam ih um pa cu a kap that ih, a uico khal a kahthat sak. Cuthluh cun, kum 7 mi nauhak a kap that sal ih, naupai pakhat khal a kapthat ve asi” ti in asim.\nCuti ih a kah vivo nak ruang ah mi 8 cu a hmun ah an thihngal ih, mi 9 tluk sizung ah ret an asi. A kahmi nauhak kum 7 mi ih pu Edwin Lacorte cun, “Hi kahawknak a thlen ah keikhal innsung ah ka um ve. Nauhak tap thawm ka thei ih ka va tlan phei cu ka tumu 1 cu a thaw a um nawnlo. Midang 2 pawl khal an dinhmun ze zet in ka va hmu hai asi” ti in mitthli hal tiamti ten CBS News hrang thuthang lakhawmtu pawl hnen ah asim hai.\nNorth Korea Cun US Mi Kum 15 Thawngtla Dingin A Thu Relsak\nPhilippine Tilik Ah Mi 60 Lenglo Thi Zo\nMalaysia Rammi Rambo Kum 115 Thawngtla Ding


Ralhrang In PDF Sakhan An Sim Ih PDF 2 An That Hnuah 10 An Kai – Meifar\nRalhrang In PDF Sakhan An Sim Ih PDF 2 An That Hnuah 10 An Kai\nSagaing, San Tin Kin khua kiangih um tualsung mipi humhimtu PDF sakhan cu ralhrang pawlin an va sim ih PDF 2 an kap that hnuah mi 10 an kai. February 20, 2022 zinglam nazi 7:00 hrawngah ralhrang pawlin an rinlo laitak ah an va lutchilh.\nTualsung mi pakhat in, “Zinglam ah ralhrang pawlin PDF sakhan cu an va nuai, zinglam ah an va nuaisal ih PDF sakhan cu an urkang” a ti. Himi sakhan umnak hmun cu haihmuan sungah a si, ziangtin ralhrang pawlin an sakhan umnak an theithei ti cu theih a si hrih lo. Himi hlanah ralhrang pawlin cet zam thei Drone hmangin PDF sakhan umnak an hawl rero.\nPDF ṭuanvo neitu in, “Kan neh zo tin nan thisen dai hram hlah uh, nan thisen a dai asilen hitin kaih tong le miralṭha thi an tam vivo ding. Zangfahten nan thisen dai hram hlah uh, nan theitawk in in bawm hram uh. Hmailam caan ah doawknak a nasa sinsin ding, doawknak aum hlan ah in bawm uhla, doawknak aum tikah meithal le ralthuam kan nei ding” a ti.\nRalhrang pawlin PDF 2 an that hnuah mipa (3) le nunau (7) cu an kai. Tuahcop meithal sau 43, meithal tawi (12) le cerek mu pawl an lak thu ralhrang pawlin an tarlang.\nRalhrang Pawlin Vanzam Thawn An Naule Pawl Hrangah Ralthuam An Va Thlak Ih PDF In An Rak La\nPye Daing Khua Ih Um Pacang In A Nupi A Sat That


Somalia Ram Bomb Puak - Chinland Today Media\nSomalia Ram Bomb Puak\nDecember 8, 2009 7:06 pm·0 comments\nMizansunih Somalia ram khawpi Mogadishu ih thihcilh Bomb puakah minung 22 an thi. Hi Bomb tipuak tuhi Somalia ram Cozah cun an ram sungih Al-Sahabab Tapung pawl an puhih, Asinan Al-Sahabab Tapung pawlcun hi Bomb tipuak tu an silo thu an puangve.\nHi Bomb hi Shamo Hotel kiangih puak a siih, mithi pawl lakah Minister 3 an thitel. Al-Sahabab Tapung leh Tapung dang pawlin an khawpi Mogadishu leh an ram hmun kaupi ziangmawzat cu an thu neihnak hnuai ah an retih an duh tiktik ah buainak an tuah suak ttheu.\nAl-Sahabab Tapung hotu Sheikh Ali Mohamud Rage cun Bomb tipuak tuhi Cozah lam minung an si a zum thu a sim veih, mi huatthu rello mipi vangtlang harsat nak tuahcu an pawl thiltum mi a silo ruangah hi Bomb puakah hin ziangti zawng hmanin an hnamhnawih awklo thu a sim.\nTapung hotu Mohamud Rage cun hi Bomb puah hlante ah Bomb puahnak hmun Hotel ihsin Cozah lam mi pawimawh hrekkhat ansuak ih cu ruangah an mah Cozah hotu pawl karlakih ngaih awklo nak ruangih phiar thup awknak ih an puahmi a si ticu fiangzetin a lang a si a ti. Mizansunih Bomb puahnak hmunhu hi Banadir University ihsi camibuai ong minung 43 pawl Graduattion Day an hmannak hmun a siih, hi tlawngta pawl Certificate an pek laiah Bomb hi a puak a si.\nInformation Minister, Dahir Mohamud Gelle in a sim nakah mi pakhat nunau vekih thuam aw in Bomb hi a tipuak tiah a sim. Hi Bomb puakih mithi lakah Health Minister, Qamar Aden Ali, Education Minister, Ahmed Abdulahiwaayell leh Higher Education Minister, Ibrahim Hassan Addow khal an thi telih Sports MInister, Saleban Olad Roble khal nazetin hriamhma a tuar.\nSomalia ram President, Sheikh Sharif Ahmed cun hi bomb puakcu an ramih siatnak nasazet thlentu a si a ti. Somalia ram hi kum 20 lenglo Cozah mumal umlo in Tapung pawlin an ti buai ringring.\nSyria Ram Khawpi Ah Bomb A Puak\nIran News Network Correspondent in a sim nakah Mizansunah Syria ram khawpi Damuscus ah Cozah thu pawimawh ih khualtlawng pawl to mi Bus sungah Bomb a puakih minung 6 an thi ih midang ziangmaw zatin hriamhma an tuar tiah a sim.\nHi Bomb puahnak hmunhi Shia Muslim hmun thianghlim Zeinab Shrine kiangte ih Petrol pump ah a siih Petrol an thunlai fangih puak a si, Bomb puakhi a cahtuk ruangah minung taksa parh nawi leh thisen pawlcu a parh nelnel ih Bus khal a siat nasazet tiah an sim.\nPalik pawlcun himi Bomb puahnak sanhi an zingzoi rero laiih, Bus sungih to tu minung in palang sungah Petrol maw Gas maw a thunih cumi cu a puakter pang a si ding tiah zumnak tumpi an nei tiah BBC cun a sim. Syria ramhi buainak suaktuk dahlo ralmuangzet a siih, Asinan nikum September thla ah khan Sunni Muslim Tapung Fatah Al-Islam pawlin Damascus khawpi ah Bomb an puah ih Minung 17 an rakthi zo. tu ah cun Cozah lamkhal an ralring zet thlang.\nUS In Iran Thu A Pe\nUS White House thupuangtu Robert Gibbs cun Iran in hremnak pek a tuar duhlo a si ah cun a Nuclear tuahnak thilri thuhla ah ram paruk US, UK, France, Germany, Russia leh China duhdan a pawmding a si a ti. Robert Gibbs cun Iran in ram paruk duhdan cu a lungduhlo ih a pahbal sinsin ih cu ruangah Iran parih zawi awi theinak tikcu caan khal a liam cak vivo ih Iran hin tuikum sung lawng tikcu caan a nei thlang a si a ti. cu ruangah a Nuclear thuhla ah hin ram patuk ih duhdan thlun lohli dingih thu kanpe a si a ti. ram paruk duhdan a thlunlo a si ah cun hremnak pek a si ding tiah Robert Gibbs cun a sim.\nHi ram paruk pawlhin UN Security Council fehdan ding khal an rel dingih Iran hin a Nuclear thilri Ralthuam tuahnak ih hmanglo ih a mai ramsung Electrict Power tuahnak dingih a hmang taktak ding a si khal len a mai ramsungah tuahlo in Russia ramah a kuat ding a si tiah hi ram 6 pawlcun thu an pe.\nHimi laiah Iran cun himi thu a pawmlo thu a puangih hlei ah an ram President, Mahmoud Ahmadinejad cun tuikar tlawngkai nithum ah khan tuihlan hnakih Nuclear tuahnak thilri an neih tambet tumthu a paungih, Mizansun khalah Iran Parliament cun International Atomic Energy Agency (IAEA) ih Iran ram duhzawng kalhih thil titu cu ziangvek ram an si khal len Iran thawi an peh tlaih awknak leh an laicin awknak thuhla zohfel sal a si ding tiah Parliament cu an Pass.\nIran lamih ttang ringring tu Russia khalin tui Nuclear thuhla ah cun a ttan nawnlo ih, Asinan Russia Prime Minister Vladimer Putin cun Iran cu hremnak pek a si khallen a nem theibik ih pek siseh la tiah mizan sunah a puang sal lala ih, China leh Russia hi Iran parah an thinlung ngaingai theih thei an silo.\nHaiti Ram Ling A Hnin\nUN In Somalia Ah Office Awng Ding


Taimak Suah Theinak Thazaang - Chinland Today Media\nDecember 28, 2009 8:58 pm·0 comments\nAn tuar thei ruangah mi lungawi an si, kan ti. Job ih thinsaunak kha nan thei zo ih Pathian in a netnak ah famkim in a pek ti khal kan thei. Ziangahtile Pathian cu zaangfahnak le lainatnak neitu a si. -Jeim 5:11\n– Zekahriah 5 – 8\n– Thuphuan 19\nGolf lek thiamzet Paula Creamer cu LPGA tour a netnakbik lek zuamnak a simi 2008 AOT championship ah hmun ttha ngah dingin kum khat sung a zuam. Creamer cu a lek thok ni ah a pum a naa. An lek caan ni 4 sung hmuah cu nat tuar in le rawl ei thei loin a um. Culawng hman si loin siizung ah zaan khat a um. Asinan taimak suah in a zuam ih a cem tiang a tuar ttentto. A pathumnak ah a ttheh. A tumtahnak a hlensuah ruangah uartu tampi a nei.\nHi pa vekin zuamnak kan neihlai ah harsatnak in kan thazaang tampi a cemter ih baansan mai kan duh ttheu. Asinan Jeim in Khrih dungthluntu pawl hrangah hmuh daan dang in pek. Kan nunnak hi raal lak ih a um khal le mi thluasuak kan si a ti. “An tuar thei ruangah mi lungawi an si,” kan ti. Job ih thinsaunak kha kan thei zo. Pathian in a netnak ah famkim in a pek ti khal kan thei. Ziangahtile Pathian cu zaangfahnak le lainatnak neitu a si” (Jeim. 5:11).\nJob vekin harsatnak pittawp kan tonlai caan ah Pathian ih duhdawtnak le zaangfahnak sungah tuar theinak thazaang kan hmu. Harsatnak tam hmansehla Pathian kan hnenih a um ruangah kan tuar thei. A duhdawtnak cu kumkhua in a hmun (Saam 136).\nKa thinlung zate in thei dingin ka hawl,\nPathian cu a rak um ngaingai;\nA zaangfahnak in Amah lam ah a langter,\nA duhdawtnak, lainatnak le kilkhawinak.\nPathian in taimak kan suahnak ding thazaang in pek.


COVAX tawlrelmi Covid 19 dokhamsii ngah tu ding ram harsa 92 ah Myanmar ram tel ve | Falam Online Media\nCOVAX tawlrelmi Covid 19 dokhamsii ngah tu ding ram harsa 92 ah Myanmar ram tel ve\n2021 kum sung ah medium-income harsa deuh ram 92 hrang ah alak lole manolten Covid 19 dokhamsii zemsuak ding timi thuthangṭha cu WHO in September thla ah a phuang ih cumi ram 92 sungah Myanmar ram khal a telve tiah kan ram Harhdamnak le Lehpannakzung ih ṭuanvonei Dr. Khin Khin Kyi in a sim.\nCovid 19 dokhamsii cu WHO le Leitlun ram tamzet ih ṭanpinak thawn COVAX timi pawlkom in a tawlrel lai ih tumtah vekin an hlawhtling a si le an suah dingmi Covid 19 dokhamsii cun leitlun mipum zaṭek 64% hrang a deih ding tiah Business-standard media in a tarlang.\nCOVAX tawlrelmi Covid 19 dokhamsii a suak thei tikih Myanmar ram covo pawl cu Covid 19 thawn pehpar mi hrang ih pumpeawtu ramsung hnaṭuan pawl hrang ah hmaisabik, pahnihnak ah kum upa pawl le pathumnak ah cakvaklo nat dang nei pawl ti`n a dotdot ten co u an pek tum thu theih a si.\nOctober 9 tiang, Myanmar ramsung ah Covid 19 mina 23960 hmuhsuah a si zo ih mithi 566 le damsal 6738 an um a si.\n← Mi theih tuk lo mi John Winston Lennon thuanthu tawi\n63,000 Kyats luan man Halloween costume Lei Duh Tu An Tam – Reddit →\nRalring : Myanmar telin Asia ram pawl ah Ralhraang thihcilh bombpuahnak a suak thei


Falam ah Lehpanpuai an tuah tum cu mipi hmuh dan hmun 2 in a ṭhekaw - Falam Online Media\nFalam ah Lehpanpuai an tuah tum cu mipi hmuh dan hmun 2 in a ṭhekaw\nApril thla sungah Falam Chin Calai Le Nunphung Pawlkom hmin in Falam ah Lehpannak puai an tuah tum cu mipi rel an hlawh zet.\nRampi a buai ih nunnak thapin ralhraang dotu an um lai ah Calai le Nunphung hmin hmangin Lehpannak lamlam tuah tum cu thil dik a si zik lo titu an um ih, Kan khua kan ram ah Pulhnat a thar in a thok saal nak men a si pang pei maw ti`n miṭhen in tha an pe lo.\nCurualin thilṭha a si ko. Thinhar laifang a si ih mipi hrang thawpi suahnak ziinkong pakhat a si. Kan mipi an hahdam theinak ding hrang a si cun thin thiang ten tuah ding a si ko titu an um.\nFalam Chin Calai Le Nunphung Pawlkom in “Hngilh Theih Lomi Lai Phun Ni” timi thulu thawn lawmman tawkmawi pekin cahram ngan zuamnak a um ding thu, March thlacem ah an phuang ih, April thla thok khalah Chin nunphung zuksuai zuamawknak an rak tuah zo.\nApril thla sung tuah dingmi zuamawknak pawl ah Volleyball, Tennis, Table tennis, Badminton, Golf, Futsal le Hlasak zuamnak tipawl a tel ti`n kan thei.\nZuamawknak tuah ding mi thapetu le duhlotu an um mi thu thawn pehpar in tualsungum mipakhat cun “duhsakawknak a na ruangah a si bik. Atufang kan ram boruak thawn a mil aw lo titu pawl khal an mawh lo. Mipi Lungongnak hrangah a ṭha a titu khal an dik thotho ih, kan theithiamawton ding hi a thupibik” a ti.\n← Manglam bangin Hpakan ah Mytel internet line an ti nung\nBing hmuan ih Kulihlawh Kalaymyo Mino an pung →\nKuki-Chin Paralṭha Salai Thong Hao Gin cun a Thih hlan ah Palik 5 a that ta\nApril 3, 2021 Ni Hnem Sung 0


LAI MINO ZIANGTIKAH KEIMAH NA TI VE DING - Hre Mang\nLAI MINO ZIANGTIKAH KEIMAH NA TI VE DING\nZIANGTIKAH "KEIMAH" KAN TI DING?\nLai mino, ziangtik canah 'KEIMAH" na ti ve ding?\n"Keimah" ih thu ka ngai loah zoih thu ka ngai ding?\n"Ka" timi voinga salin Satan cu Pathian uknak sung ihsin dawisuak asi tiah insim. "Keimah" lole "ka" ti a lal tik poh ah buainak a suak.\n· Eve in Pathian thupek hnakin amai ruahnak ih thiltha a thlun ruangah satan bumnak thangsungah leitlun milai a feh liampi.\n· Sarah in amai ruahnak hmangin a pasal Abrahram cu a salnu thawn a ihter tikah a salnu ih fapa ih tesinfa pawl cu amai fapa ih tesinfa pawlih raalah an rung cangta.\n· Absalom in "ka" tiah a ti aw ve ih a pa David a do tikah amai thihnak le rampi mualphonak a thleng.\n· Gehazi in amai ruahnak in apupa thulunglo in acangvai tikah pharnatnak a ngah.\n· Miriam in a unau Moses a dodal tikah pharnatnak a ngah.\nSim ding tampi Bible sungah a um.\nAsile ziangtikah, ziangvek dinhmun ah, ziang thu ah kanmai ruahnak cu dinpi, fehpi, tlangaupi, ding asi pei?\n· Ttnk: Bruce lee hi nunglai sehla Laimi lakah a ngiar ngam kan um pei mw ka thei lo. Lole Jetli thawn sual aw dingin Laimi lakah ngaingamtu an um thu ka thei hrih lo. Takasa sual awknak thu ahcun Bruce Lee le Jet Li cu laimi pawlin kan kiangah um hai sehla an thu kan ngai zet ding.\nAsinan thu le hla lam ahcunkan thei theumi:\n· Zuri cing khalin kawhhran thu, biaknak thu le pastor pawl siatnak relngamtu bolo,\n· Fimthiamnak Zirnak le kum lam khalah phunhra kai lai in a pa le kumzat, le fimnak lamah an saya tuantu ding pawl, B.A., Master le Ph.D. degree ngah pawl ziangsiar loin zirhtu vekin au rero mi,\n· Calai lamah lai cabu pakhat hman ngansuak hrih loin laica thiambik vekin au khuang,\n· Thlarau lam thu rel tikah mai pawl, mai piangthar thu, mai doctrine dikbik vekin midang vuak that thluh, sobul le hreitlung thawn midang that thluh ngam in aukhuang,\n· Miphun, ram thu rel tikah ke karkhat hman kar dahlo, buhfang fangkhat hman liam dah lo khalin to hmun in a tuar rerotu pawl simsiat relsiatnak tongkam,\n· Zo ih ruahnak, fehnak lamzin hi miphun damnak, Pathian hriakthih kan miphun lamzinpi asi ti thleidan thiam lo dingin awn au a tam.\nA hmasa bikah a hnuailam thu hin a khaikhawm zet: Na feh maw?\nNa feh lo ahcun hruaitu na tul lo. Na theih zomi lamzin parah na feh ahcun hruaitu na tul lo, na tekleng (lansioh) men asiih na umnak hmun kelah na thleng sal ding. Nangmai ruahnak in a ban lomi lamzin tha, hmun thasawn thlen thei tu lamzin a um asi ti na zum lo ahcun hruaitu na tul lo. Nuam na tinaknak ah vaktawi men ding na si. Duhnak na nei ih nangmai ruahnak hnakin a thasawnmi lamzin a um asi ti na zum lawngah hruaitu na tul; ziangtik lai khalah cui lamzin parah a fehtu hruaitu an um ringring. Dungthluntu tha na si lai hlanalo, hruaitu tha na si theinak ding lamzin a um mlo, himi leilungpi parah cuvek milai an suak hrih lo. Na hril dingmi: feh, dungthlunmi nei aw, dungthluntu tha na si ding ih cu lawngah hruaitu tha na cang ding.\nKan thi maw?\nRam le miphun (politics) thu ah a thimi, thlarau ah a thimi, pawlkom awknak ah a thi mi pawl hrangah mai ruahnak le midang ruahnak ziangkhal danglamnak a um lo, a thimi sai (vui) ruangpi cu tilian in a fen vekin thuanthu santiluangin a fennaknak ah luang men ding a si.\nAsile kan thi maw?\nRam le miphun thu ah: Kan ram le miphun thu ah thuthluknak kan buaipi lo asile mithi kan si. Kan ram le miphun thuanthu hi ziangin a sia a tha a thlenpi (what are the determinant factors to our living national history) timi kan buaipi nawn lo asi ahcun politics ah mithi kan si.\nBIaknak lamah: Kan thanglo, fehsuak lo asile mithi kan si. Zingtinte vokpi in a kuangsung rawl a ei ding bangin zarhtin biak inn pan theu, danglamnak, thlarau hmasawnnak nei lo, a thanglo mi cu thlarau thi asi.\n· Pacang pakhat cu a fanu meipi in a kaang ih a sawltal rero a hmu na in a hni men ahcun mi aa asi ih mithi hnak hmanin a ningzah thlak sawn;\n· Nupinu pakhat cu a fanu tilian in a fen ih tipi kapah nuam zetin a hni men asile mithi thawn bang aw, mithi hnak hman in ningzah thlak sawn asi.;\n· Tlangval pakhat cu a unau tilian in a fen lai fangah tipi kapah hnihsuaksai in a khek rero asile mi aa asi;\n· Fala pakhat cu a nulepa rawl ei ding nei loin an rilrawng an thi zik rero lai fangah hmursen thawn tlangval a dawi rero asile a nulepa, miphun hrangah ningzahnak, thihhnak in a sualsawn mi asi;\nKan ram zoh hnik uhsi:\n· Biaknak lamah Pathian nung betu, duhdawtnak Pathian betu rem aw thei lo, ziangruangah?\n· Rundamnak colo zu le sa thawn ziangzat hellram ah nitin an liam?\n· Kan miphun thuanthu cu zo in in ngan sak rero?\n· Kan thuanthu tuahtha dingin le tuahsiat dingin zo in an kutzung an nam rero?\n· Leitlun khawmual ah, Kan tong, kan calai, kan thuanthu, kan ram, kan hruaitu, kan cohzah kumpi, ti ding kan nei maw?\nZiangtikah 'KEIMAH" kan ti ding?\n· Daniel le rualpi pawl cun Kiosa kaa ang hemhem hmai ah siseh meilipi sung ah siseh anmah that tumtu ziangpahrang hmai ah siseh 'KEIMAH" Pathian nung zumtu ka si an ti,\n· Joseph cu Pontifar nupi in sualpi a tum tikah "KEIMAH" Pathian nung dokalh in thilsual tuah thei lotu ka si, a ti,\n· David cun amah thattu ding Saul siangpahrangin amah that dingin a dawi ih lungpuk sungah a that thei lai ah "KEIMAH" Pathian hriakthih mi parah ziangtik hmanah kut a thlak dah lo tu ding ka si a ti,\n· Paul cun a rualpi pawl in an tlansan lai khal ah siseh diklo zetin thawngah an thlak, a unau pawlin an vuak, an velh ih a thi tiah hnarpawn ah an hlawn hnu khalah "KEIMAH"; Khrih hrang lawngah a nungtu ka si, a ti.\nNANG LE KEI TEH ZIANGTIKAH "KEIMAH" KAN TI VE DING?\n· Kan kiangkap ah kan unau pakhatkhat in kan miphunpi a thangsiat tikah "KEIMAH" ka hna sungah kan unau thangsiatnak thusia lutter dah lo tu ding ka si;\n· Kan kiangkap ah kan unau pakhatkhat in kan miphunpi a thangsiat tikah "KEIMAH" ka kaa sunga ihsin kan unau thangsiatnak thusia suakter dah lo tu ding ka si;\n· Kan thinhengnak tuahtu in kan lungawinak an siatsuah tikah kan mitthli an tlakter tik khalah "KEIMAH" Pathian nung zumtu, ka unau parah hua thei lo, ka tuah siat thei lo, ngaidam thei tu ka si;\n· Kan miphun lakah kan farnu nauhak tete miphun dangin an uiretpi, an sualpi tikah 'KEIMAH" pacang nucangtha ka si lo maw tiah run ngamtu ding;\n· Kan thuanthu cu miphun dangin nitin te an ngan ih kan nunphun, kan calai, kan pupa ro cu a hlo cuahco lai ah "KAIMAH" ka miphun thuanthu tuahtha tu ding ka si;\n· Thangsiat relsiat awknak a suak celcel tikah 'KEIMAH" ka lei in ka miphunpi ka unau thangsiatnak tongkam kamkhat hman ka suak ter dah lo ding;\n· Kan kiangkap ah kan unau, kan miphun pi rilrawng ti hal kan hmuh tikah kanmai ei ai pe suak in "KEIMAH" ka miphun harnak cu ka harnak ti ngam tu ;\n· Mi tampi in kan mipi, kan miphun, kan ram le kan thuanthu cu mai nuamnung cennak ah an hman lai ah 'KEIMAH' ka miphun hrangah zan itlo in ka nunnak thaap ngamtu ding;\n· Mi tampi leitlun tlanzuam awknak le nuam cennak ah an tlan hloh lai ah 'KEIMAH" Pathian fahniang sualsal sungah tang thei nawn lo mi;\n· Kan hruaitu an tlukbah canah Absolom in amah hringtu apa siatsuahtu ah a cang vek si loin David dungthluntu pawl bangin "KEIMAH" Pathian lungtawng, kan miphun hruaitu dinpi tu;\n· Kan thuanthu, kan mah bulpak, insang, khua, kawhhran, pawlkom le kan miphun hrangah thiltha tuah tha dingin, kan thuanthu tuah tha dingin 'KEIMAH" ti ngamtu mino, santhar lai fahniang pawl dinsuak thlang uhlaw.\nTangdornak diklo cun "keimah" timi an hlawn theh ih huatnak le sualnak tipungtu, thiltha le Pahtian lamzin daltu sawnah dingin thli-hran nak poh ah an sawi vivo lai ah,


Leitlun Ih Mi Ṭihnung Bik Le Iran Pa Tumpi An Sualaw Ding – Meifar\nKum 39 mi Martyn Ford cu ‘leitlun ih mi ṭihnung bik’ timi a si, kum reipi sung MMA training petu a si. ‘Iranian Hulk’ timi tlangval kum 29 mi Sajad Gharibi thawn an sualaw ding thu an phuang. Hnakum April 2, 2022 ah UK khawpi ah an sualaw dingih mipi in an hngakhlap zet. Ticket khal rak leicia a ngah zo.\nAn pahnih in milar hminthang veve an si ih Goliath Vs Goliath an sualaw thlang ding tin an phuang. Iranian Hulk in Instagram ah thluntu 580,000 zat anei ih Ford in 3.1 million anei.\nMartyn Ford hi kum reipi sung MMA figter pawl training petu a si nan amah in mi a sual dah lo. Nikum ah Ford in UFC president Dana White hnenah “UFC sualawknak ah super heavyweight pawl khal tel ding an si.\nTaksa pumrua te takte le mitawl zetzet pawl ih sual’awk lawng zoh cu ka ning tuk” tin ca a kuat. Tu’ahcun ‘Iranian Hulk’ thawn an sualaw thlang ding, Martyn Ford hi 6ft 8 inches in a sang ih Sajad Gharibi cu 6ft 2 inches in a sang. Martyn Ford hi a sang sawn nan kum ahcun Sajad Gharibi hi a no sawn, kum 10 in an thlau’aw.\nHmun Hlapi A Thleng Hnu Lawngah Motor Sungah A Nupi Aum Lo Ti A Thei, Palik Hnenah “Motor Sungah Ka Nupi A Hlo” Ava Ti


TAN-SE TOWNSHIP SUNGIH KHUA PAHNIH IH SIN MI 12 KAI – Thechinlandtoday\nTAN-SE TOWNSHIP SUNGIH KHUA PAHNIH IH SIN MI 12 KAI\nadmin September 2, 2021 Leave a Comment on TAN-SE TOWNSHIP SUNGIH KHUA PAHNIH IH SIN MI 12 KAI\nTan-se township, Kapau-kyiah khua leh Leikkhan khuaih um mi 12 te chu August ni 31, zan lam ah khan ralkap pawlih an kai tih tualsung mi pawl hnen theih a si.\nTualsung mi pakhat cun, “Kapau-kyiah khuaah ni 31 August sun nazi 2:30 hrawngah ralkap leh police pawl an ra thleng ih, report an dawn danin, khaw sungah PDF pawl an um ih, ralthuam khal an neih ve ruangah, an dap nghal ih, a hnuah mi 4 an kai ih, mi dang pawl cu khaw kiang kiang mi pawl an si.\nRalkap leh police pawl cu tam nawnin an ra pawk ih, Ka-leih-Kyian khua, Kapaukyiah leh Na-ku khua pawl tla an dap vek cih a si tiin tualsung mi pawlin an sim ih, Na-ku khua mi pakhat cun, “Anni cu zan lamah an ra lut sal ih, mipa 8 cu ralkap pawlin an kai ta a si, tiin a sim.\nSagaing region ih sin luang mi Myanmar ramih tiva tum bik pahnihnak Chindwin tipiah military council ralkap firfiak pawlin ralthuam phun phum bun theinak Navy hman pawl ih hman ding mi Speed Boat an hmang tan tiah theih a si.\nSpeed Boat hi August thla kar tawp lam ih sin in Monywa khuaah an la lut ih, tipi lamih ret a si ih, mini September ni 1 ah hin Northern headquarters commander zin kawng Kani khaw lam pannakah security hrangah a vawi khat nak ih hman tan a si.\nMyanmar Deputy Commander-in-Chief Gen. Soe Win chu Russia ramah feh →\n← Military council-in Airforce Training nak Kg 50-ih rit aircraft bomb 100 a pe suak


An Nupa In An Zukawk Laiah An Fapa Cu Tili Ah A Pil That – Meifar\nAn Nupa In An Zukawk Laiah An Fapa Cu Tili Ah A Pil That\nFebruary 17, 2022 admin Leitlun 0\nThailand innsang nu kum 26 mi Wiyada cu online sungih milar a si ih model a ṭuan. Valentine’s Day, February 14 simlam ah a rualpi pawl thawn party an tuah ih an nuamaw zet.\nAn party-nak ah model pawl khal an tel ih zu le sa thawn caan an hmang, a fapa le nauhak dang khal swimming pool ah an rak lek rero. Wiyada cu online sungih a tar dingah tin a pasal in a zuk rero, cutin an hnok cece laiah a fapa kum 2 mi cu swimming pool sungah a pil that. A fapa ih suahcam birthday khal a thleng zik te.\nA pasal in a hmuh veten tili sungah ava dawp nan a tlai zo, siizung ah an tlanpi lohli nan sibawi pawlin a thi zo an ti. Runsuaktu pawlkom in, “Kan theitawk in kan cangvai nan a nunnak cu kan runsuak thei nawn lo.\nSwimming pool ah nauhak nan hruai asilen fimkhur cio uh, a nulepa cu riahsia in an ṭap rero” a ti. Model Wiyada in, “Ka lung a kuai, nun ka duh nawn lo. Ka fapa ara kirsal theinak dingah thlaza ka cam” a ti.\nLeitlun Ih Mi Ṭihnung Bik In ‘The Rock’ Thawn Sualaw Dingin A Ngiar\nMalaysia Tlangval In A Pa’ei A Vel Ciamco


Duhdawtnak Tthangter - Chinland Today Media\nApril 16, 2010 11:47 pm·0 comments\n1 Korin. 13\nDuhdawtnak cu nun hel-hlong in a nung lo, amah ih zawn lawng a ruat lo, a thin a tawi lo, cule tisualmi parah thinciin a nei lo.\n-1 Korin. 13:5\n– 2 Samuel 1-2\n– Luka 14:1-24\nTlangval pakhat in a pa hnenah, “Ka pa, nupi ka tthit ding,” a ti. A pa in, “Nupi tthit ka man ti ziangti’n na thei? Nan duh aw maw?” tiah a sut. A fapa in, “Thungai tein kan duh aw,” tiah a sim. A pa in, “Ron, ziangti’n nan duh aw ti na thei?” tiah a sut tikah a fapa in, “Mizaan ah ka fala nu mangttha tiih ka hnamlai ah a uico in i keu na’n inn ka thlen hlan lo a naa ka thei lo,” tiah a sim saal.\nRon cun cutivek duhdawtnak a neihmi parah tthanter bet ding tampi a samlai. Nitin Thlarau Rawl a rak ngantu Vernon Grounds cu nupi a neihnak kum 70 a rei zo na’n amah hi duhdawtnak tthan bet ding a ttul timi hi a lung a kimzet ve.\nPathain ih in duhdawtnak ttha te’n ruat hnik. Na hrangah ziangti’n A nunnak a pek. Amai’ Thuthangttha cabu (Bible) sungah siar awla lungawi aw.\nPathian duhdawtnak ruangah thlacam aw. Ziangtluk in a nunnak pek in a lo duhdawt ti thei thei dingin Bible siar in A hnenah lungawithu sim aw. A duhdawtnak theithiam in midang thawn rualrem te’n um thei dingah A hnenah thlacam ringring aw.\nDuhdawtnak cu a thupi ti kan thei ih thlacamnak thawn atak ih kan nunpi asile a tthang vingvo a si. -Anne Cetas\nZaangfahtu ka Pa, himi hi ka thlacam a si,\nVanlam duh daan in i hruai aw;\nNa hrangih nung thei ding le,\nNa duhdawtnak vekih nung dingah. – Messenger\nKhrih duhdawtnak kan sungih a tthan tikah,\nA duhdawtnak kan hnen in a luang suak.\nThil Mankhung Le A Retnak Beel\nPathian Ih Pek Awknak\nPathian Ih Bomnak In


Zo Pawl In Thuthang An Tuah - Chinland Today Media\nDecember 13, 2016 1:26 pm·0 comments\n‘Uico in minung a keu le thuthang a si lo. Minung in Uico a keu lawngah thuthang a si’ ti’n an sim theu. Sihmansehla Uico in Daw Aung San Suh Kyi keu sehla cumi cu thuthang a si thei. Ziangah tile Daw Aung San Suh Kyi cu mi hminthang a si ruangah. Sile thilcangmi ta poh hi thuthang ah ngan a theih maw?\nNi tin te’n lamzin parah mi an pah aw, bazar ah thil leitu le a zuartu an to aw, cozah zung in cangvaihnak a phunphun an tuah. Cun zatlang pawlkom, le sakhua pawlkom in cangvaihnak le hmailam fehdan ding thuhla tampi an rel rero.\nHimi thilcangmi tampi lakin mipi hrang hmual a nei bikmi thuthang lawng kan hril a tul thlang. Sile ziang tin kan hril ding? Ziangmi tahfung kan hmang pei?\nThu pakhat hi thuthang ih ngan dingah a tling maw, tling lo timi an tahnak tahfung pariat a um. (1) tu rori thil cangmi a si ding; (2) thilcang pangai a si lo ding; (3) casiartu thawn hmunhma in siseh, thisen in siseh an nai aw ding; (4) mi hminthang a si ding; (5) a hngongmi a kau ding; (6) mangbang khawp thilcangmi a si ding; (7) mipi elawk reromi thu a si ding; (8) thuthang dunghnu thlurhmi a si ding timi lak in pakhat khat a tel ding.\nThuthang pakhat hi tahfung pariat thawn milaw sehla elawk tam tul loin thuthang ca hmai phaw ih cuang cih ding a si. Thuthang pakhat hi tahfung zate’n tla an mil aw lo men thei. Cuvek in a milawk lo tam poh le cui’ thuthang cu thuthang ca kerkawm ih thulu cafang fate te’n an cuang ter theu.\nTu rori ih thilcangmi a si hmanah thilcang pangai a si ahcun thuthang ah ngan ding a si cuang lo. Thimnak ah lamzin parah bike an pah aw ti men cun mangbang khawp thilcangmi a tling lo. Ziangah tile lamzin parah nitin te’n a dim le a roh ti men an pah aw ringring. Cumi hmuahhmuah cu thuthang ah kan ngan theh cun kan casiartu pawl an ning zet ding. Sinan Tahan khawsungah bike an pah aw ih a hmunah a mawngtu le a phurhmi an thi cih tivek tla si le cu casiartu thawn an hmunhma in an nai awk tlunah casiartu in ka unau, sungkhat, ka mitheih an si maw timi theihhiarnak a neih ding tikah thuthang pakhat ah a tling. Sinan Tuluk ramah bike thawn an phah aw ih mi pahnih an thi timi thuthang cu kan hrangah thuthang maksak a si lo ding. Ziangah tile kanmah thawn hmunhma a hlat awk tuk ruangah si. Sihmansehla Tuluk ramah bike thawn an phah aw ih Chinmi pakhat a thi timi thuthang si sehla kanmah thawn hmunhma hla aw khal sehla Chinmi a sinak in kan hrangah cucu thuthang a tling thei thotho.\nA tlun ih thu pariat lakah mi hminthang a si ding timi thu lawng kan relkhawm pei. Hminthang timi ah minung le hmunram ti’n phun hnih a um thei. Falam peng pakhat lawng ih kan sim a sile Rihli, Lailun le Surbung…. Tivek pawl an tel pei cu. Kan dung kum 2015 ah Lailun ih lungto kha bomb in an puah. Cumi thu cu thuthang ah kan ngan. Hmun dang ah tla lungto cu bomb puah in an lak theu ko nan thuthang ah kan ngan lo. Ziangah tile Lailun cu Laimi pawl kan suahkehnak a si tin kan urhsun zet ruangah a si.\nMi hminthang timi sungah Falam khawvel ah Lengzel (Love song)hla sak hminthang; Pathian thangthatnak hlasak hminthang; Evan. hminthang; Cangan thiam hminthang; Pastor hminthang; ramkheltu hminthang; thil dangih mipi kan theih larmi pawl an tel. Himi lakah zatlang mipi in celebrity pawl thu hi thu sia a si ah maw, thu tha a si ah maw theih kan cak. An cangvaihnak pakhat khat hi thuthang a si mei. Sihmansehla riahsiat za cu Falam media cahmai ah Laimi celebrity pawl ih thuthang in cahmai an luah thei hrih lo mi hi si.\nRamkheltu pawl cu media cahmai ah kan cuanter thei zo ih thil tha a si. Ramdang ahcun celebrity pawl ih fala le tlangval neih thu, an thuamhnaw hrukdan pawl tiang cat lo in siar ding a um. Casiartu pawl in kan thinlung ih kan ngainat mi pawl thuhla hi theih kan cak ringring ruangah Laimi celebrity pawl siseh, Evan. pawl siseh, Cangan thiam pawl siseh, Pastor pawl siseh an cangvaihnak pawl media cahmai ih cuang ding an si. Cumi cu thuthang ngantu pawl ih kan tuanvo a si.


Myanmar Idol Season 3 zuamnak ih Golden Ticket ngahtu Chin fala mawi Ni Len Par Mawi (+VIDEO) – Ethuthang\nMyanmar Idol Season 3 zuamnak ih Golden Ticket ngahtu Chin fala mawi Ni Len Par Mawi (+VIDEO)\nMay 15, 2018 May 15, 2018 Iris Hnem Myanmar Idol, Myanmar/Asia, Ni Len Par Mawi\nMyanmar Idol Season 3 hlasak zuamnak cu April 1, 2018 ah an thok ih hmun tamzet ah, aw hniksaknak (audition) an nei. Kan dung baite Yangon ah auditon nak an nei ih cumi hlasak zuamnak ih tel vivo theinak Golden Ticket nagahtu 16 lakah kan Chin fala Ni Len Par Mawi khal hril a si ve.\nNi Len Par Mawi cun Me Me Khe hla “A Luan Yathar” timi hla thawn zuamnak a nei ve ih mi hriltu Myanmar Pyay Thein Tan mithmuh ahcun a tlinglo nan Tin Zar Maw, Yan Aung le Myo Kyawt Myaing pawl cun caan ṭha pek hrih an duh ruangah MI Season 3 hlasak zuamnak ih tel pehzom vivo thei dingmi a si.\nMyanmar Idol cu kum 2016 ihsin an tuah thok ih tukum hi a voi 3 nakding a si. Tukum zuamnak ih pakhatnak ngahtu cu kyat ting 500 laksawng an pek ding hlei ah hla album pakhat an suahsak betding ti a si.\nNi Len Par Mawi cu Senthang peng, Dongva khuami a siih Hakha ah suak in ṭhanglian mi a si. Phun 10 a ong hnuah WYTU (West Yangon Technology University) ah a kai pehzom ih Electronic Communication Major in Bachelor of Engineering (BE) Degree a ngah.\nMyanmar ram ih a voi khatnak tuahmi “Make Me Beautiful” ceimawi zuamnak khalah a tel dah ih pathumnak a ngah. Cuhleiah Galaxy Star Myanmar 2017 hlasak zuamnak khal ah a rak tel dah. Cei Mawi lam thiam zetmi a siih a thiam le thiamlo na theih duhle “NILENs MakeUp” Facebook page ah va leng aw.\n***Myanmar Idol Season 3 cu tlawngkai ninga tinten zaan nazi 9, MNTV Channel ah Live in zoh theih ringring a si.\n← Thla khat sungah Ebola nathrik in Congo ram minung 19 nunnak lak\nMinister Salai Isaac Khen in hnaṭuan ihsin suak dingah ka man zo ti`n sim →\nJanuary 27, 2018 Iris Hnem Comments Off on THANT MYINT-U IN INDIA RAM IH CIVILIAN AWARDS SANGBIK PADMA AWARD DONG\nAN HNEN UM NU ACID THEH IN KUM 4 SUNG KHARHKHUMTU INNTEEK PAHNIH TAYACUAI\nMarch 3, 2018 Author Comments Off on AN HNEN UM NU ACID THEH IN KUM 4 SUNG KHARHKHUMTU INNTEEK PAHNIH TAYACUAI


Colonel Hrang Thio le 1949 ih Ramsung Ralpi Thu – Part (3) | VCTH\nColonel Hrang Thio le 1949 ih Ramsung Ralpi Thu – Part (3)\nHome » Cahram » Colonel Hrang Thio le 1949 ih Ramsung Ralpi Thu – Part (3)\nBy vcth on July 5, 2014.\nPart (2) ihsin a peh ….\nInsein Ralpi thoknak le KNDO donak\n1949 Feb 10 ni ah Brigadier Kyaw Zaw cu Insein Front ah a rak thleng. Insein ral do ding ah kumpi Acozah lamin Chin Rifle Batallion (1), Kachin Rifle Batallion (1), le Sittwe ihsin a zanzan ih cah mi Burma Rifle (5), Kachin Rifle (2) ihsin company hrekkhat le UMP Batallions pawl an si. KNDO pawl khal Feb ni 2 ni ihsin Insein an lak thluh ih, Acozah ralkap pawl thawn doawk ding ah an timtuah ve. February ni (19) ihsin Burma Rifle (5), March thla zarhhnihnak ihsin Chin Rifle Batallion (2) le Chin Rifle (3) ih Company hrekkhat khal Insein raldonak ah an rak tel.\nFebruary 13 ni ihsin thok, Chin Rifle (1) le Acozah ralkap pawl in KNDO pawl an nor thok. Cutiih an donak ruangah, KNDO pawl cu U Taw pakan cetzung, Rubber Garden le Sawbensin Garden ihsin U Sekkan phungki tlawng lam ah dung an sip. Cui phungki tlawng cu Burma Rifle (5) ih ralkap 100 lenglo in an do nasa nan an hluh suah lo ih hlei ah thih le hloh, hliamhma tuar an tam zet. U Sekkan phungki tlawng cu tlangpuk parah a um ih a kim vel in tlakrawh dawl mi a um ruangah, ralkhamnak hmun thazet a rak si.\nCuti a si ruangah, Chin Rifle (1) ih Commanding Officer (C.O) Hrang Thio in thupruk ih do dingin Second Lieutenant Thai Cawn thawn khua an khang. Hrang Thio cun Thai Cawn kha, “Na duhmi ralkap le hriamhrei hril aw la, kan timtuah ciavek in na va do hai ding” tiah thu a pek. Thai Cawn, Sergeant Run Ling, Lance Corporal Hmung Ci le a dang ralkap 2 thawn, cui phungki tlawng cu, sunlai rori ah an va nor. An va do zik ah Acozah ralkap pawl lam in pawhzawhnak nei awk ter in, KNDO pawl cu do cing lo ding in an rak um. Curuangah KNDO pawl khal cun, do cing an tum lo tin pawhzawh deuh in an rak um ve. Thai Cawn te cu lothlo pawl vekin lungzi sia le angkisia thawn, meithal le bomb pawl an angki sung ah thup in sunlai rori ah tlawng dung lam ihsin an va kai.\nTlawng an thleng cun, KNDO pawl cu rawl an rak ei, mihrek an rak it that, mi hrek cu phe an rak let. Phelek tu pawl hnen ah, Thai Cawn in bomb a deng, cun Stengun in a kap hai. Run Ling khal in a rawlei lai mi pawl lak ah le it that tu pawl hnen ah bomb pa hnih a deng ih Stengun in kap ciamco ve hai. KNDO pawl cu meithal hman lak man lo in an tlan. A tlan mi pawl cu an dawi ih, KNDO lam in an tlan phah ih, dunglam zawng in an kapmi cerek in Hmung Ci ih lu ah a rak ngah ih, Hmung Ci cu a nunnak a rak liam. Cutin, Hrang Thio ih timtuah saknak le Thai Cawn te ih ralthatnak ruangah U Sekkan phungki tlawng cu an rak lak thei.\nKNDO pawl cu U Sekkan tlawng thawn hla lo PWO Bangalo ah an sip. Cui, KNDO pawl ih sakhan cu thirhling thawn an kulh ih, Acozah ralkap lam in an nor tum tikah, KNDO pawl cun ṭheng par ihsin Sniper thawn an rak kap. Cutiin an hmun khuar a daan a ṭha zet ruangah KNDO pawl ih sakhan cu Acozah ralkap in an rak do thei lo. A va do in a thi tu kawl ralkap pawl ih ruak hman laktheilo dingin, Karen Sniper man pawl in an rak kap hai. Hrang Thio cun a rinsanbik mi Thai Cawn le Run Ling a ko ih a thupruk ih do sal dingin timtuahnak a nei sak. Tuiṭum cu an itthat lai caan, zamṭim caan hril in an do. Thai Cawn ih hrilmi Ralkap 4 in, zan an it that lai ah an thirhling an tan. Run Ling in hmasabik a lut ngah, Thai Cawn te an tan rero lai ih a awn kha KNDO ralkap pakhat in a thei ih a tho tum zawn ah, Run Ling in a hngawng ah nam in a sun. Cupa ih a thi zik auaw ruangah KNDO pawl an tho ih meithal an lak zawng ah, Thai Cawn in Sten gun thawn a kap hai, ralkap pakhat in bomb a deng. Meithal awn an theih ve ten, Chin ralkap pawl khal in dung in an ra bawm. Cutin, KNDO pawl cu Sawbya Kyi Kone lam ah an sip sin.\nHmun dang doawnak pawl le Yangon Acozah:\nInsein ralpi a canglai fang ah Kawlram hmun dangdang ah tla ral a rak tho ve. A tlun ih kan simzo vek in Pyi khawpi le Taungo khua cu Insein ral a thok hlanih sin KNDO pawl ih kutsung ah a um zo. Bo Naw Sai ih ho mi Kachin Rifle 1 ih ralkap hrekkhat le Karen Rifle 1 khal cu kom aw in February 20 ni ah Mitthila khua an lak. Mitthila ih khualtlawng phur Dakota vanzam pa hnih an lak ih, ralkap a khat in an phur ih May Myo kiang Acozah ralkap umnak Anesakhan ah an va zam. May Myo ih ralkap pawl ih rinlo lai ah an thleng ih cutin May Myo cu February 21 ni ah ol ai ten an lak thei. Cutin May Myo ih General Ne Win ih meithal a rak lawn mi le Engineer ralkap sung ih a rak thunmi Karen ralkap pawl thawn an kom aw ih Madalay do dingin an pok. 1949 March 11 ni ah Mandalay tla an lak suak. Bo Naw Sai hoha mi Kachin ralkap hrekkhat le Karen Rifle 1 cu KNDO thawn kom in Yangon ih KNDO pawl thawn kom in Kawlram ramdinkhawm Acozah cu dosuak an tum. A kham tuding Acozah ralkap an um lo tluk a si, kumpi Acozah khal a kuai zik.\nKumpi Acozah pi cu Yangon Acozah tiah capoh thungai in an rak ti. Vuangyi tampi tla an hnatuan an bang ih U Nu kha Communist party le KNDO pawl thawn kom aw in Cozah thar din ding a forhfial. Cui thu cu a thuanthu cabu, Tartay Sanayta timi sungah, “Zinglam nazi 8:00 ah U Kyaw Ngein le Bo Newin in in ra tong. Bo Newin cu zianghman a tong lo. U Kyaw Ngein in Cozah hnatuan ihsin kan bang tin na thei zo ding, ziangruangah ti lo simfiang tla a tul ding ka zum lo. Na duh le tapung (dodaltu) hotu pawl ko in cozah thar na din thei in ti. Asinan tapung pawl thawn kom aw in ziangtik hmanah cozah ka din lo ding, a cang tawk kan cang ding” tin a ngan.\nSawbua Kyi Kone Doawknak le LC. Hrang Thio:\nLt.Col Son Khaw Pau cu a kum 26 ah Lt.Col rank a rak ngah. A hoha mi Chin Rifle 2 cu Ta-thone peng KNDO le MNDO kut sung in an lak theh hnuah, cui kiang kap humhim in an um nan, Insein raldo ding ah tlun lam in thu a thleng. Ta-thone khua humhimtu ding ah Ta-thone Sitwunthan pawl an ap hnuah, Mawlamyaing vanzamtual ihsin ralkap vanzam thawn, an battalion zaten, ni 3 sungah Insein an thleng. Cuitin Chin Rifle 2 cu Sawbua Kyi Kone lam ah, March thla zarh hnihnak ihsin, ral hmai thar khuar in an um. Chin Rifle 1 tla KNDO pawl nuam teten an nor thei vivo.\nHithu pawl cu, Tetkatu Sein Tin ih nganmi Aungsan Turiyah Thai Cawn cabu sungah, “Sawbai Kyi Kone kiangih hmun a khur mi Chin Rifle 1 ih Company pa 2 le Chin Rifle 3 ih Company pa 2 cu KNDO pawl thawn Insein in Mingalardone airport fehnak zin kaingih thlanmual fate kiangah an do aw. (Company pakhat ah ralkap 90 hrawng an um) Nikhat cu mina phur ding tuanvo ka nei ih dowaknak lakah ka tlan ka zuang. Doawknak a nasa zet lai ah C.O Hrang Thio le a dang company commander pa hnih Jeep thawn an ra thleng. Cui an thlen cu ka hmu veten Commanders pawl hinah ih um dingah tih a nung thu ka sim. Cutik ah, C.O Hrang Thio in ‘nangmah hman hi tin na vak rero ih zianghman na cang lo, kan hrang bul ah ziang tih nungnak a um,’ tiah in sawn. Cutin Thai Cawn tla mawtaw parah a kai. Hrang Thio cu doawknak pawl hla ral in zoh le thu hngak a diriam lo ruangah, amah rori Frontline ah ra in a rak hoha duh. Cutin ruah vekih a sur mi cerek lak ah cui Jeep thawn an feh. Vansiat ah cerek in mawtaw mawngtu a kheng ngah. Hrang Thio tla a ke ah cerek in a hnor, nan a roh tuk lo. Cu hnu ah Acozah le KNDO lak ah ni 3 sung thurelnak an nei nan an rem cang lo.” Cutin Cozah le KNDO karlak ah doawknak a peh vivo.\nBanian Cetzung Doawknak:\nInsein le Aungsankhua lakih Banian tuahnak cetzung ah KNDO pawl hmun khuar in an um. Cui hmun cu Insein an long salnak ding hrangih hmun thupi pakhat a si. Hi cetzung Acozah ralkap in an lak thei hlan lo Insein tla an lak thei lo. Chin Rifle 1 ih Capt. That Hu in cui cetzung cu a do nan a hluhsuah lo. Hrang Thio cun a rinsan bikmi a milai a simi Thai Cawn le Run Ling cu a thupruk in do dingin a ron. Thai Cawn le Run Ling in cui cetzung luhnak thir sangka pi cu, thir ih kham mi motor thawn va pahbal an tum. Motor tuahnak workshop ah an feh ih, jeep pa khat cu thir in an kham thluh. Cui motor thawn, cetzung ih sangka pi cu an va pah. Voikhatnak ah a ong aw thei lo, bomb le cerek awm cu an thei, dung an sip, an pah sal, cutin voitampi an tuah hnu ah sangka pi cu a ong aw. Motor par in an dawp ih Stengun thawn KNDO pawl an kap. Cetzung sangka a ong aw veten, Chin ralkap pawl khal in an ra nam ciam co hai. Cutin, Hrang Thio ih raldo dan a ruah thiamnak, Thai Cawn le Run Ling ih ralthatnak le Chin ralkap pawl ih pumpeknak ruangah cui banian cetzung pi cu an lak thei. Hi Cetzung an lak thei hnu, April 22, in cu Insein cu Acozah kut sungah a thleng sal. Insein doawknak cu ni 112 a rei ih doawknak pi 15 a rak um.\nChin Hills Battalion Thuanthu Tawi le Doawknak Pawl:\nChin Rifle 3 ih theih mi Chin Hills Battalion cu mirang in Chinram an uk hnu 1894 ihsin Palik ralkap (Milatary Police Batallion) ihsin thok mi a si. 1949 kum cem lam lawng ah ah Chin Rifle 3 tiin hmin an rak thleng. Chin Rifle 1 le 2 cu Kandy conference ih lungkimnak hnu ihsin, santhar Burma Army sung ih tlangparmi Batallions an si. Cui santhar Burma Ralkap battalion 15 sung ah Chin Hills Battalion tla an thuanthu kilkhawi mi cui hmin in an tel. Chin Hills Battalion cu Kawlram ralkap lak ah kum upa bik a siih 1894 in Chin ramkulh le Naga tlangtlaun lam ah hnam doawknak diatertu le mipi humhimnak rak pek rero tu an si.\nLeitlun Ralpi voi I nak lai ah hi battalion ihsin ralkap 56 cu France ram ah raldo an feh ih minung 42 an nunnak an liam. 1942 Leitlun Ralpi voi II nak ih Japan ral pawl dotu ah tla thupi zetin an tel. Hi Battalion ih Company pa 2 cu Shweli lilawn an kil him laiah, ral ih kulhnak ihsin an rak luat. 1943 mirang pawl India ih an kir hnu khal ah, netabik a tangtu battalion an si. 1945 ah Japan pawl Chinram ihsin kir dingih a dotu tla an siih, Minbu ramkulh ih Irrawaddy tiva tlun ih lilawn pawl, Allied ralkap pawl ih an hmang sal thei dingih hmainor in rak dotu an si. Cu hnu ah Chin Hills Battalion Anti-Tank Regiment tiah a hmin tleng a siih 3” le 87” tank siatnak meithal kaitu an si.\n1946, October 10 ah Kawlram Counciller of Defence: General Aung San in an battalion hmunkhuarnak Meikhtila ah a va hal hai. Aung San ih tlangpar mi ralkap pawl a hal hmaisabik mi an si. Aung San ih a hal phah in ralkap pawl an raldonak pawl thusutnak a nei, cuhnu ah Battalion pi thawn an zuk tlang. Sub Major Ngin Zam (OB, BGM) thawn pumpak in an zuk awk hnuah Ngin Zam thawn hitin thu an rel.\nGen. Aung San: Nan battalion sung ah miphun (races) ziangzat nan um?\nMajor Ngin Zam: Miphun (races) pa riat kan um, cupawl cu Siyins, Hakha, Khuangsai, Hualngo, Senthang, Zahau, Kamauni le kawlram suak Gurkha pawl kan si .\nGen. Aung San: Miphun tampi nan um ih ziang tong nan hmang bik?\nMajor Ngin Zam: Thupek awknak ah cu Mirang kan hmang. Asinan Battalion sungah cu Urdu kan hmang bik.\nGen. Aung San: Nan ralkap pawl kawl tong an thiam maw?\nMajor Ngin Zam: Kan battalion ih ralkap thazang cu 800 kan si. Cumi sung ih 60 hrawng lawng nih Kawl tong an thiam.\nGen. Aung San: Nan ralkap pawl Kawlrawn ih ni satdan nan tuar thei ko maw?\nMajor Ngin Zam: Tufang cu thlatang a si ih Laitlang vek a si. Ralkap pawl hrang ah zianghman a poi lo.\nGen. Aung San: Ralkap paziat sizung ah an um?\nMajor Ngin Zam: Tufang ah cu ralkap 12 sizung ah an um ih, pakhat cu besia zet dinhmun a si.\nGen. Aung San: Mirang pawl in eiding (rations) thaten an lo pek ko maw?\nMajor Ngin Zam: Yes Sir! Kan tul mi hmuah hmuah Supply Depot ihsin in pek thluh.\nGen. Aung San: Bogyi! Mirang pawl an ram ah an tlung sal dingih, zalennak kan ngah thlang ding. Battalion hmuahhmuah kan mah milai pawl in an hoha ding. Tusun ih ka lo tong ngah hi ka lungawi tuk. Cule, nan battalion ih sulhnu, nan dingfelnak, nan honesty, tuanvo thaten nan tuannak (dutifulness) pawl ka hmu tikah ka lungawi, hevek in pehzom tum ringring uh. Zalenmi Kawlram in nan mah vek dingfelmi le titsa nei mi ralkap hi kan ram thangsonak ding ah kan tul. Kaht le khat hna kan tuan tlang tul, kan zum aw tul, cun lungrual zetin kan um tul. Kan mah thuthu ten kan nung a si le, zalennak ih a sullam kan tep thei lo ding. Nan battalion ih culture, traditions pawl kilkhawi in, fighting spirit sang zet ah nan ret ringring a tul. Nehhnu ah ka lo rak hal sal hai ding. Nan ralkap smart zetmi le disciplined zetmi pawl ka hmu ngah ih ka lung awi tuk.\nCutin, Aung San cu zanlam 16:45 ah a suak sal. Aung San cu thah a tuar ruangah battalion cu a rak leng ngah nawn lo.\n1947 ah Kyaingtone ah ral an do. 1948 ah Communist pawl donak ah an hmin a thang. Pagan kiangih Ngatayouk khua ih doawknak ah ral 60 an that ih 80 a nung in an rak kai.\n1948 ah Chin Hills Anti-Tank Regiment cu Lt.Col Lian Cin Zam ih a ho ih, Meikhtila ah hmun an khuar. 1949 January 15 ni ah Kaya pengih Padaung buainak daiter ding ah, an battalion zate zikten Loikaw lam ah an pok. Loikaw ah hram an khuar ih ralpawl umnak Hpalaing khua lam ah Company pakhat (ralkap 90) cu rualrem nak (Good Will Mission) hrang ah an rak feh. Hpalaing khua cu Loikaw ih nitlaknak lam peng 20 tluk ih um mi khua a si. Cui ni ih thilcang mi thu cu London ih um British Library ih Shelfmark number (MSS EUR/E250) Chin Hills Battalion thuanthu cakhawmmi sung ah, hitiin ngan a si; “Tet-khuai (Company) pakhat cu Capt. Lian Khua Pau ih ho in remdiahnak tuah dingin (Good Will Mission) in Hpalaing lam ah an pan. Loikaw ihsin peng 11 hrawng an thleng tikah KNDO pawl ih thupruk ih do an rak tong. Cui, doawknak cu nazi pa 5 tluk a rei ih a hmun ah Chin ralkap 29 (ralbawi pa 2 tel) an thi. A tangmi ralkap 49 cu KNDO pawl in an rak kai. Hriamhma a tuartu pawl tla RC Siangbawipa in a dil hnu lawngah Loikaw sizung ah an kuat. Cuhnu ah Yangon, Mingalardone sizung ah an kuat.” Hriamhma tuartu pawl sung ihsin minung 12 cu neta ah an thi. Kaih a tuarmi pawl tla cu U Nu le Brigadier Saw Kya Doe ih tawlrelnak in thlah an si sal nan an meithal pawl cu an long thluh. Hithu cu Col Tin Maung ih ngami တိုင္းျပည္ကႏုႏု၊ မုန္တိုင္းကထန္ထန္timi sungah “Loikaw ka thleng hlan zarhkhat hrawng ah Chin company pakhat cu KNDO ih thupruk in do an rak tong ih mitampi an thi. A si nan, Chin Hills Battalion pi a um ih, Loikaw ih ummi ka company pa hnin cu bawm ding ah ka kuat tul ding ka zum lo” tiah a ngan. Col Tin Maung cu Burma Rifle (6) in hotu sang a si ih, 1949 January thla thok ah a company pa hnih hawl in Meikhtila ah a rak feh, a company pawl cu Chin Hills Battalion thawn Loikaw ah an rak feh thu a thei vete, Loikhaw ah a dawi hai mi a si.\nChin ralkap pawl cu KNDO pawl ih thah an tuar ruang ah an thin heng zet, dosal an duh nan, tlunlam in dungkir ding in thu a rak thleng tik ah Acozah par ah khal an rak lungawi lo zet. Hi thuhla Chin ralkap dang pawl in an theih tikah an thin a tok zet. Hrang Thio khal a thin a rak heng zet tiah Capt Than Tawng in Pu Rodinga hnen ah a rak sim dah. Battalion hotu Lian Cin Zam cu February thlalai hrawng ah Col Tin Maung thawn Gen. Ne Win in Yangon ah a ko hai. KNDO pawl in Meikhtila lak an tum thu pawl a sim hnu ah Meikhtila ah Chinralkap hrekkhat thawn a feh sal. Cutin, Chin Hills Battallion ih ralkap hrekkhat cu Meikhtila ah, Company pa (2) cu Loikaw ah le a dang Company pawl khal cu Insein raldonak ah an rak tel.\nBo Naw Sai ih homi Kachin ralkap le KNDO pawl in Meikhtila cu February 20 ah an lakih Lt. Col Lian Cin Zam khal cu cu Meikhtila ah KNDO pawl ih kaih a tuar. Loikaw ih Company pa 2 khal cu Thazi khua ah humhim ding ah an ko. Thazi khua cu Chin Hills Anti-Tank Regiment ih Company pahnih, Loikaw ih hmunkhuar mi tho tho, Burma Rifle 6 ih, Col Tin Maung company pa hnih le Gorkha Battallion ih Company pakhat in KNDO ralkap 3000 laicu an rak kham. Thazi khua cu Kawlram nisuah, nitlak, saklam, thlanglam tlangleng zin tongawnak a si vekin hnun thupi zet pakhat a si. KNDO pawl in Thazi an lak thei hlan sung cu saklam ih an ralkap pawl tlang leng thawn Yangon lam ah rang zet in an suk thei lo ding. Curuangah, Thazi khua lak thei dingin an zuam.\nKNDO pawl in Thazi khua cu an lak thei lo ruang ah, Bo Naw Sai a thin heng zet. March thla lai hrawngah Bo Naw Sai a mah rori in Thazi lak diang ah Maymyo ihsin a rak suak. “Thazi ah suncaw ka va ei ding” tiah hngal zetin a au. Thazi khua humtu Acozah ralkap pawl cu nasanzetin an tuar nan Thazi khua cu an kilhim thei. Thazi khua ih ralthu um dan report pek ding ah Major (Colonel a cang leh) Khen Za Mung cu General Ne Win in a ko. Col Tin Maung in, Khen Za Mung hnen ah Ne Win hnen ah Company pakhat in dil sak bet aw tiah a cah. A cah ta vek in, April ni 5 ni ah ral bawmtu ding Chin ralkap Company pakhat an ra thleng. April ni 7 ni ah KNDO le Kachin ralkap pawl in Thazi cu netabik nornak an nei, a si nan an hlawh tling lo ruang ah dung an sip. Cui ni ah ralbawmtu ding ih a ra thleng mi Chin ralkap le Thazi khuasung ih a taar mi ralkap pawl lungawi zet in an tong awk thei. Thazi khua doawknak ah Chin ralkap 39 rampi hrangah an nunnak an liam. KNDO pawl Thazi ihsin an sip hnu rei lo te ah, Meikhtila ih Lt.Col. Lian Cin Zam hnen in Mitthila ih KNDO pawl khal an um nawn lo tiah ca a rak thleng. Cui thu an thei ve ten, Chin Hills Anti-tank Regiment ih hotu sang Major LWC Hitch Cock (mirang kahpia) ih homi Company pa 2 khal cu Meikhtila lam an pan. Thazi ih doawknak thawn pehparawin, Col Tin Maung in a cabu sungah, “Gorkha le Chin ralkap pawl ih lungput le rinumnak cu ziangtik hman ah ka hngilh dah lo ding,” tiah a ti.\nBo Now Sai le KNDO pawl cu Taungngo ah an komaw sal ih Yangon lam an pan phah ah Daik-U khua an lak. General Newin cu Meikhtila ah a mah rori a va feh ih Burma Rifle (6) hotu Lt Col Tin Oo hnen in Company pa hnih cu Chin Hills Anti-Tank Regiment hnen ah a pek. 1949 June thla zarh 2nk ah Chin Hills Anti-Tank Regiment ih ralkap pawl cu Meikhtila insin, vanzam trip 30 in Yangon Mingalardone ah an thleng. Mingalardone ihsin ralkap mawtaw thawn Daik-oo ah feh ih Bo Naw Sai homi Kachin le KNDO ralkap 1000 lai thawn hmaiton in an do aw. Chin ralkap pawl cu Kadot-Phayargyi ah khal KNDO thawn nasazet in an do awk. Cutin, Chin Hills Anti-Tank Regiment le Burma Rifle battalion ih ralkap pawl cun KNDO le Bo Naw Sai homi Kachin ralkap pawl Yangon thleng lo dingin an rak kham thei. Cui doawknak ah Chin Hills Anti-Tank Regiment le Burma rifle 6 ihsin ralkap 225 an thi. Bo Naw Sai ho mi Kachin ralkap pawl cu Taungngo ah an kir sal. Cun Taungngo ihsin Kaya ramkulh, Taunggyi, Lasho, Kuatkhai, Namsam tiin an kir vivo.\n1949 kum cem lam ah Chin Hills Anti-Tank Regiment cu Chin Rifle 3 tiah thleng dingin thu a um. Cui thu thawn peh aw in Lian Cin Zam in ca number 381|0-1, Aug 4, 1949 bun mi casung ah dokalhnak ca a rak ngan. Cui ca sungah … hi battalion sungih ralkap zeten le ralbawi zaten hmin thleng ding kan duh lo a si. Chin Hills Battalion/ Anti-Tank Regiment cu miring san lai ihsin in pekmi hmin a si, nan ramdinkhawm Acozah parah rinum ten kan um ko, battalion kan sinak kum 55 a rei zo mi sulhnu kan thlun duh a si” tiah a dokalh nan a hluh suah lo. Cutin kum 55 a rak hmun zo mi thuanthu cu siat bal in Chin Rifle 3 tiah hmin an rak thleng. Col. Lian Cin Zam tla 1952 ah March 27 ah Burma rifle battalion 15 ah an thawn. Col Lian Cin Zam cu 1956 ah Ralkap sizung ah a thi . A ruak cu Kalaymyo ah phur ding a siih cozah in an vanzam hman an saing lo ih rualpi Burma Oil Company ih vanzam in an phur.\nPeh lai ding …\nPhoto Credit @ Pu Nun Uk\nPhoto Cradit @ Pu Ceu Nawn\nGen.Aung San inspects Chin Hills Battalion Anti-tank Regiment


Surbung Vanzam Tumhmun Thu Neta - Chinland Today Media\nMarch 20, 2013 9:24 pm·0 comments\nSURBUNG VANZAM : BEIDONG LO IN\nFalam Pithuh Hlutdaw MP\nKan helhkam zet mi Surbung vanzam tumnak thu ah kil i kip in Falam khawnu khawpa, Falam mipi, Falam MP zate kan zaten kan zuam cio ih lungawi um nasa. Hlutdaw lamah Falam Amyotha MP Thangte in a thei tawk a zuam thu a ngan zo. Pithuh Hlutdaw MP kei khalin ka thei tawk ka zuam thu mipi hnenah theihter dingin tuanvo ka nei tin ka ruat. Cozah lamah Chin Vuanzi khalin a theitawk a zuam. Kan zaten kan tangtlang ih kan hlawhtling leh ko ding. Theih men dingah keimah lam ih tanlak mi te ka ngan.\n1. 2011 March 15, ah Transport Minister Ngian Htun Aung hnenah Pu No Than Kap in Surbung thuanthu cabute ih facts a lak khawm mi i pe ih Minister hnenah ka pe. Minister in hivek a um maw si tiin i sangih Surbung thu a rak thei dah lo ti a lang.\n2. 2012 March 5, ih India PM Manmohansignh a rat laiah Chin Vuanzi in CPP president hmin in President Theinsin le India MP hnenah Chin State thansonak ding thu Mirang in ngan a siih cui ca cu an pahnih hnenah pek a si. Hi ca sungah Rih-zin le Surbung thu khal ngan cih a siih, Surbung thuhla facts Mirang ih kan leh mi kuat cih a si.\n3. 2012 September ah Thantlang MP Pi Za Tlem in Chin State Vanzam tumnak in tuah sak uh tiin Hlutdaw ah a dil ih amah thawn Transport Minister Ngian Htun Aung kan tong ( Hlutdaw sungah ). Pi Za Tlem cun hmunram thatnak khui khalah pawi ka ti lo tiin a sim ih ka tha a tho zet (Surbung khal a pawi lo a tinak a si). Cui zawngah, Minister hnenah kan dung laiih ka lo pek mi Surbung Vanzam tumnak thuanthu cabute kha rak zoh sal aw ka tiih “ee” tiin in sang.\n4. 2012 October ah Hludaw Chairman Thura Shweman le Transport Vuanzi Ngian Htun Aung hnenah Surbung tuah dingih dilnak ca ka pe. Ka ca ka pek hlanah Falam MP Thangte hnenah ka hmuh ta. Chin Vuanzi khalin President hnenah a hranten ca a kuat ve.\n5. 2012 October thla lai ihsin Surbung an zoh. An report a tha zet. Chin Vuanzi in Pu Theinsein hnenih a pek mi ca tlunah a tul dan vekin zoh fiah dingin thu suah a si thu President zung Vuanzi Oo Hla Htun hnenin kan thei bet ih kan tha a tho zet.\n6. President Chinram a tlawn laiah tuah a that ding thu a sim ti cu zapi theih a si.\n7. Culaifang ah kan theih cio bangin hivek thu Hlutdaw ah a suak.\nZIANG A CANG VIVO DING\n1. Tui kan helhkam bik mi cu Surbung hi an tuah taktak pei maw ti a si. Hi thu ah, kannih cun an tuah taktak dingih “ziangtikah” ti lawng siin kan ruat.\n2. Theih ding mi ah kan Surbung lawng si loin, tui tum Hlutdaw ah Naypidaw ih Sizungpi 4 tuah dingih Cozah lam dilnak khal Hlutdaw in a phiatsak.\n3. Kan Chin state rak uktu le tui uktu rorin Surbung an remti lo thu an sim tikah ziangmawcin cu tuah loin a um hrih hi thil awm ang zet a si. Ziangahtile Thura Aung Koo le Hung Ngai cu 2010 hlan ihsin Chin State tuanvo neitu an rak si ih, anmai san laiih an hmuh suah lo mi Surbung tuah ding cu an hrangah mualphonak ah an ruat maw si, ti pangnak a si. Thil umthei a si ko. Asinan a ram ih a zir tuk ruangah, hmundang dang an zoh hnuah, an tuah leh ko ding.\nBeidong mei loin zuam sinsin uhsi.\nIndia- Tlang Par Mi Nautattu Kum 5 Sung ThawngInn Thleng Thei\nCNF Palai Pawl Thantlang Ah Ropi Zetin An Hmuak


Democracy 8 | VCTH\nHome » Cahram » Democracy 8\nBy vcth on August 22, 2010.\nMilai pianpi canpual (Human Rights)\nMilai hmuahhmuah in zo hman ih laksak thei lo mi milai pianpi canpual kan nei. Himi pianpi canpual cun kan milai pi ih hmaizahmi si thei ding zuamnak in neih ter. Cun, kan pianpi canpual cu cozah ih pek mi men a si lo ih, kan suahpi mi a si. Curuangah, cozah in laksak sawn lo in in humhim sak sawn ding an si.\nZalennak timi cu dingfelnak, zawi-awiawk theinak, le upat awknak pawl tlunah a ṭhum aw mi a si vekin, biaknak le phun hnamdang sinak ruang le political pawlkom le zumnak dang neih ruangah thleidannak umlo in rual ran te’n covo nei thluh ding kan si. Ralkap uknak ram ahcun himi milai canpual pawl cu neih an siang lo ih, a sinan a zalen mi ram ah cu milai pianpi canpual nei thluh tengteng ding in an zuam.\nMilai covo pawl cu khat le khat parah hngat aw in thleidan theih lo mi an si. Milai pawl ih pawlkom awknak, politic tuahnak le pursum leilawnnak lam pawl tiang a zate’n an huap ṭheh. Cu pawl lakih mi tam sawn in milai pianpi canpual ti-ih an pom tlangmi pawl cu:\n1. Zovek mi lai khal in amah te’n ruahnak a nei thei ih a ruahnak cu zalen zetin a phaung suak thei. A zalen mi khawtlang ahcun ruahnak thawhkhawmnak hmunpi an nei ih mipi pawl an ruahnak, a sia a ṭha, zalen zetin suah khawm in rel tlangnak an nei ṭheu.\n2. Zovek milai khal Cozah thawn a pehpar mi ah tel theinak an nei ding a si. Cun, Cozah khal in milai pianpi canpual pawl humhim tu ding dan a neih a ṭul ih Justice system in cuih daan pawl cu mipi in an thlun theinak ding in leh bangrep te’n daan hnuai ah zoh an si nak ding hrang ṭuanvo a rak la ding.\n3. Uktu a cozah dokalhtu, phunhnam fate pawl le thil sual tuahtu pawl tiang in (An sual a si ti theihfiang hlanah), sualnak umlo le a san umlo ih kaih, thawngthlak, le hremnak lak ihsin zalennak an nei. Cu vek zalennak neih thei mi kha, milai zovek khal in pianpi canpual an nei thluh kan ti duhsannak pawl cu a si. Cozah kuttang ih ṭuantu palik pawl khal in rammi pawl kha upat ṭihzahnak thawn a pawlkom ding a si, cucu cozah dan khal a si fawn.\nPhunhnam fate-te tampi umnak ram ahcun, biaknak le nunphung hi zalen zetin hman theinak a um a ṭul. Ziangtluk in a fate mi hnam an si khal le zalen zet in an ṭong hman theinak, an pupa daan pawl humhualh theinak an nei a si.\nA thupi zet mi cu, mipum tambik a si mi pawl in phunhnam fate pawl ih biaknak le nunphung, cin le daan pawl kha hnaihnoknak pek lo in zalen zet in neihter hmanter ding an si. Cu tiin, cozah pi khal in hih phunhnam fate te pawl ih an neih thei mi biaknak pawl le nunphung pawl kha a cohlang sak a ṭul ve. Khatlam ah, mitam sawn a si mi phunhnam dang pawl ih duhnak khal a theihsak thotho a ṭul.\nZovek milai khal in hnaṭuan theinak, pumcawmnak hawl theinak le an sung leh khat bawm theinak pawl cu hnaihnawknak um lo in nei ding an si.\nRam mi sungah, nauhak pawl hi a hleice ih zohkhen an ṭul. Ca nganthiam le siarthiam dinhmun an si thei tiang le harhdamnak hrang ah rawl ṭha le siṭha ei thei dinhmun an thlen tiang tal cozah in a ṭanpi a ṭul.\nRamsung ah milai pianpi canpual a um theinak ding ahcun, a zalen mi ram pawl ah mipi cu an hna an thong ringring a ṭul ve. Mipi ṭuanvo a si mi, cozah thawn pehparmi ih an telnak le khawtlang hrang ih an ṭuanvenak ruangah cozah cu mipi hrangah riantu ṭha dinhmun in a um thei ringring. Zalen mi ram cu human right kilhimnak ah hma a la a si. An hmalaknak cu ram dangdang thawn milai pianpi covo kilhim ding in lungkim tlangnak le thukamnak tuah in an hngetkhoh ter.


Malaysia Ah Chin Miphun Hrang Henry vl Hmangaih Hnatuan A Thok - Chinland Today Media\nMarch 19, 2012 3:27 am·11 comments\nChin Christian YouthInternational (CCYI) ih vice president tuan rerotu Henry vl Hmangaih cun Malaysia ah Pathian le Chin miphun hrang pumpe ih ‘hnatuannak’ cu March 20,2011 ihsin a thok thlang ding.\nMalaysia ih Chin miphun zapi hrang 2011 ih dinthokmi MAC tlawngah Business management zirtu pawl hrangah Mirang tong le mirang ca zirh dingin, tlawngta pawl Pathian thu le thangthatnak hla thawn cawm ih tlawngta pawl cu miphun hrang rinsantlak an si theinak dingah sersuah vivo a tum. MAC ih principal Salai Biak Chawn cun ‘MAC hrangih hlawknak lawng si loin, mirang tong le mirang ca thiam ngaingai a duhtu Chin mino hmuahhmuah hrangah hlawknak a si tengteng ding’ tiah a ti.\nChin miphun hrangih ‘Academic Centre’ ah hitivek ih cangvaihnak a thok ding hi Malaysia ih mino hmuahhmuah hin hlawkpi cio ding, ahleice-in ram thumnak (USA) feh dingih timtuah rerotu nulepa, mino hmuahhmuah khalin hlawkpi thei cio dingin lamzin tuah a si ding tiah MAC principal hnen ihsin thu kan dong. Tui lai fang ahhin MAC principal cu USA ah a um ih, Malaysia ihsin USA feh dingih timtuah rerotu kum (16) tlunlam hrangah ‘Zirnak tha’ a hawl sak rero ti a si. Ziangahtile, Malaysia ih kum (16) tlunlam hrangah USA ah High School ih tlawngca zir peh dingin harsatnak a um theu ih, kum (18) tlunlam hrang ahcun a lakih tlawngkainak (tlawngca pitling zirnak) a um lo lawlaw ti a si.\nHenry vl Hmangaih hi ‘Chin-English’ Dictionary ngantu a si ih, Mizoram ah phun hra tiang ca a zir hnu-ah zirnak le midang ca zirhnak lamah experience tampi neitu a si. Philippine ram ah Master degree zir rero lai a si ih, tu ahhin final year a thleng. Thu le hla lam khalah Chin miphun cawmtu a si vekin, Pathian hnatuannak khalah mi tampi hrang hminsintlak le upat tlak ih pumpe awtu a si. MAC tlawng hi Malaysia ih ram sung phunsang tlawng pehtlaihtu le cuih tlawngin an zirhmi tlawngca le an pekmi ‘Certificate’ pawl ‘zirh ih, petu’ Chin miphun hrang on rero mi tlawnginn a si. A dinsuaktu Salai Biak Chawn cun tuni tiangah principal a tuan ih, Business management, Practical Accounting, Computer thiamnak a phunphun le Mirang tong & Mirang ca zirnak a si.\nPhunsang tlawng pehtlaihtu a si vekin tlawngkainak ding khalah ‘tlawng fee’ lak a si. Asinan, phunsang tlawngin anmai’ tlawngih an khuan zat hnakin 60% discount ngahnak a si ih, ahleice-in Chin miphun cu duhsak an si. MAC tlawng hi a kaitu pawl cu ram dangih tlawng an kai peh theinak ding, peh dan dingih theih tulmi pawl khalah ‘orientation’ pek vivo an si. Tu ahhin Business Management zir dingin mithar hrang a remcang hrih lo ding nan, Accounting le Mirang tong & Mirang ca zir a duhtu hrangah sangka on rero lai a si.\nEnglish Grammar le Speaking zirhtu ding ‘Henry vl Hmangaih’ khal Accounting zir ve dingin a timtuah rero. Ram dangih tlawng kai nawn lo dingih narak timtuah pang ahcun na dam sung hrang nitin ka um dan ding kha tu ihsin rel cia thei a si. Asinan, tlawng na kai peh ding a si ahcun na dinhmun cu ruahban loin a um thei. USA ah ‘Associate Degree ngahnak dingih tlawngkai peh a duhtu hrangah tlawngca zir ding an thok hlan ah ziangvek a zir hmaisa ta ding timi ‘Requirement’ tampi a um. Cuih subject (requirement) pawl cu Malaysia ih kan um sungah ziang maw zat zir thei a si ih, a rak zir zotu pawl cun ‘requirement’ hmuahhmuah zir bet tul loin College cu hmakhat te’n an kai thei theu ti a si.\nSource: MAC (Malaysia)\nLCF Crusade Speaker Rev. Hre Mang Malaysia Thleng Zo\non March 19, 2012 at 7:48 am\nA tha si.\nLungawi um e, Pathian in lam lo hruai vivo hramseh! Ram le miphun cawisangtu na si bangin si vivo hram…..\nDuhdawtmi Hnat’uanpi Rual Henry,\nMalaysia ah Chin mino le mipi hrang tithei tawk suah ih hna na t’uan tumtahnak ca ka rak siar levetein ka lungawi, thlacamnak ka lo neihsak. Pathian in na tumtahnak hmun ah lo thlengter hramseh. Chin miphun ih rinsanmi sinak co vivo hram tiah…\nMIPI RIAN LOIN PATHIAN KAN RIAN THEILO\non March 19, 2012 at 3:13 pm\nA va lungawi um ve aw!\nTo, Saya.Henry congrats for your new occupation.\nMirang Ca thufim cun tihin a ngan. Serving a man is Serving God , Pathian\nRawngbawl cu Minung pawl hrang ih tuan hi a si.\nMalaysia um pawl an vantha nasa, Pathian mihman le Pathian hriakthih mi in Ca lam siseh, Pathianthu lam siseh, Thangthatnak hlasak dan le Pathianthangthat hla mawi thawn a lo cawm in a lo bawm thei zik hi a va sunglawi ve aw! Pathian in Ropi tak in hmangseh\non March 19, 2012 at 7:40 pm\nUm!! na tha napin suahlaw.\nKan Chin miphun in na thahnemngainak kan lo mamawh a si hi.\non March 20, 2012 at 2:58 am\nDuhdawtmi rual le pi, u le nau,\nNan duhsaknak ca ka rak siar ih tampi lungawinak ka nei. Pathian sunlawinak le kan miphun hrangah tla kap khatte ih cangvaih theinak le thathnemnak a si theinak dingah cat lo in thlaza in rak campi bet vivo hram uh law.\non March 20, 2012 at 5:59 am\nSaya Henry,chin mipi hrang ih na pumpek awk dan cu a va sunglawi nasa ve aww. Bawipa’n na tumtahmi a tak in kimter hramseh. Kan chin mipi sawmdawl, cawisangtu khalah Bawipa’n lo hmang vivo hramseh.\non March 20, 2012 at 6:04 am\nNa ti tha tuk.\non March 20, 2012 at 7:25 am\nKaa ih miphun dudawt cu a ol te nan a tak ih tuan hi a har na pumpek awk nak hi a mak nasa hlawhtlinnak nei tu Pathian in lam lo hruai vivo hramseh .\nNangmah vek kan miphun in kan tul nasa\non March 20, 2012 at 9:03 am\nMalaysia um Chinmipawl hrangah fimnak meifar si hram aw!!!\nDuh vekih tlawngkai thei lo an tam tuk kha..//\non March 21, 2012 at 3:31 am\nLung awi um tuk aw!\nBawipai sun lawi nak ah cang hram seh


CNDF/CNO in palik Dalaan an kai | Falam Online Media\nCNDF/CNO in palik Dalaan an kai\nFalam peng ih palik ṭuan Ral Hlei Thang cu CNDF/CNO ih thusuah ziangah siar loin CDM tuahtu thuhla a zingzoi hlei ah a kiangkap naivai ih akhuapi pawl a lau ter ruangah November 18 ah CNO/CNDF in an kai tiah theih a si.\nChin ramkulh, Falam peng ih ralhraang SAC ralkap hrang hnaṭuantu pawl cu CDM ah tel thluh dingin CNO/CNDF in 07/09/2021 ah netabik ralrinpeknak thu an suah ih, Thusuah thlun duhlotu cu daantat an si ding tiah tlangthannak an rak nei.\nCuih thusuah thlun duh loin CDM tuahtu thuhla siseh, CNDF thazaang ziangzet an si tivek tiang zingzoinak neitu Ral Hlei Thang cu CNDF/CNO daan vekin kan kai sungih thusutnak kan nei tiah thu an suah.\nThusuahmi ahcun “SAC ralhraang ṭanpitu Falam palik Ral Hlei Thang cu Leitlunhuap ralkap daan thawn milawmi CNO/CNDF daan vekin Falam peng hmun pakhat ah kan kil khawi sung ih thuhla sutfiahnak kan nei rero” tiah an ngan a si.\n← Ralring : Falam ah ralhraang SAC ralkap pawl cangvai\nChin ramri doawknak ah ralhraang SAC ralkap 20 lenglo thi →\nFalam : July 21 ih nat check pawl lakah Positive an um lo\nZinghnam kua tiang Electric vang ding ka timi cu – Pu No Than Kap


Palestinian Pawlih Din Hmun Harsa - Chinland Today Media\nPalestinian Pawlih Din Hmun Harsa\nJune 30, 2009 8:52 am·0 comments\nInternational Committee of Red Cross in a tarlang nakah Gaza ih um Palestinian minung Million 1 leh 5,00,000 pawlcu Israel Cozah in lamzin phunphun ih a hrem ruangah tui an dinhmun cu Thawng Inn kaupi sungih khuahkhirh mivek an si tiah a tarlang. Israel in Gaza a kahnak cu thla 6 lai a liamzo nan tutiang khalah Gaza ih Palestinian pawlcu thinlung hna ngam ten an um thei cuanglo tiah a tarlangbet.\nBritish Leh Iran Ngaih Aw Lo\nPresident, Manuel Zelaya An Kai\nIsrael in Gaza akah ciamco ah khan Palestinian pawl minung 1,200 lai an thiih Inn sawngsang tha zetzet tampi a ciim siat thluh ih khami pawl dintha sal dingkhal in tui dinhmun ah Israel in an thil tul pawimawh lakluh nak lamzin pi pawl a khampit sak thluh ruangah harsat nak an tong rero lai tiah asim.\nRed Cross cun Israel in Gaza a kah laiih hriamhma tuartu pawl khal tuamhlawm nak si tah leh thilri a umlo ih cui tlunah tidai thianghlim in ding leh meisa Electrict khal thaten an ngah theilo ruangah duhvek in bawmnak hna khal a tuan theihlo tiah an tarlang.\nHimi laiah Israel pawlcun Palestinian pawlin harsat nak an tuar rero cu Hamas Tapung pawlih ruangah asiih, In saknak ding thilri leh thildang an tulmi thilri an lakluh nak ding lamzin pi an khamsak micu Hamas pawlin thil diklo leh thildangih hman an tum ringring ruangah asi tiah an ti ve.\nJerusalem Then Darh Siang Lo


Sumpai Ruangah Nupa Tuakkhat In Mi An That – Meifar\nSumpai Ruangah Nupa Tuakkhat In Mi An That\nMay 14, 2022 admin Myanmar 0\nMon State, Bilin ramsung ah sumpai ruangah nupa tuakkhat in mi an that. Sumpai cawinak SATHAPANA Limited Myanmar ih hnaṭuantu Ko Aung Thiha in an sumpai cawitu pawl hnenah sumpai thang ava hlam ih that a tong.\nMay 12, 2022 ah Khe Mauk khua ah ava feh ih an sumpai cawitu thawn ṭongkam el’awknak a thleng ih an rak that hnuah a ruak cu an hmunchar ah an phum.\nAn sungkhat in, “May 12 sun ah sumpai thang hlam dingin ava feh ih a hlo. A hnaṭuanpi pawl khalin an hmu lo, May 13 ah phone call kan dawng ih tualthattu ih nupi a si. A pasal in Ko Aung Thiha a that thu in sim thei” a ti.\nAn hmunkhar ah an va hawl ih mithi ruak cu an hmu, tualthattu nupa in a bike le a kenmi sumpai pawl an laksak hnuah hmundang ah an tlanhlo. Mithi ruak cu siizung ah zohdiknak an nei rero lai.\nA hnaṭuanpi in, “Ko Aung Thiha cu miṭha zet a si. A hnaṭuannak cu kum 3 a si zo. Tuiṭum kan thilton ruangah sumpai va hlam ding khal kan ṭih thluh” a ti. Tualthattu nupa cu palik pawlin kai dingin an hawl rero lai.\nChristian Fala Cu Lungto In An Deng That Hnuah An Urkang\nKalaymyo Ah Nunau Kum 50 Mi Pawngsualtu An Kai


Thermostat maw Thermometer - Chinland Today Media\nThermostat maw Thermometer\nJuly 27, 2012 2:46 am·0 comments\nThermostat maw Thermometer?\nBible Siar Ding: Thufim 1:10-19\nKa fapa, cuvek mi pawl hnenah feh aw hlah, an lamzin kha va hrial aw.\n– Thufim 1:15\nNang hi Thermostat (Apuching-hngih-kariza) vek maw Thermometer (Apuching-taing-kariza) vek deuh na si?\nThermostat cu amahte in a saa le a a dai (temperature) tam le kiamtertu thil a si ih Thermometer cu (temperature) a dai le a dai, a saa le a saa ve ih kiangkap ih thil umtu daan vekin a thlengh aw dualdo ve.\nMipi thawn kan um tlang tikah minung thermometer vekin kan cangvai, midang pawl ih nunzia dinhmun vekin kan thlun ve. Yahweh Tsidkenu lungawiter duhnak thinlung hnakin mi pawl ih upat le cosaanmi si duhhiarnak thinlung thawn kan khat sawn. Asinan thu kan sim le kan rel tik ahcun picangzet le mipi upatzet vekin kan sim kan phuang ih mipi pawl ih thinlung kan neh in an nunzia tla kan khaisang, thermometer vek si loin thermostat vekin kan cangvai ttheu.\nJesuh in leitlun ih a hnattuannak thuanthu tluan ah, Pathian ih duhmi dingfelnak kha a raalsan zawngih nung hrimhrim lo dingin a dungthluntu pawl le a thusimmi ngaitu mipi pawl kha a sawmngiar (challenge) ringring. Tipil petu Johan tla himi vek nuncan ah zohtthim ding tlak mipipa pakhat tling ve, ziangahtile Herod kha mi ih nupi a lon thu ah raaltthazet in a kawk ngam ruangah (Mark 6:17-18).\nYahweh Tsidkenu Pathian nung neitu kan si ahcun khui vek hmun ih kan um tik khalah le zo bangtuk minung pawl thawn kan um tlang a va si hmanah Pathian ih dingfelnak cu kan nunnak ah nitin in a langter hrimhrim ding a si.\nYahweh Tsidkenu, Nangmai’ dingfelnak vek neih ka duh.\nThermometer vek si loin thermostat vek si dingin in bawm aw.\nZiangtik caan ah a palh a si ti thei na cingin mipi pawl thawn ka feh tlang?\nDingfelnak hrang lawngah ding hnget thei dingin ziangti’n ka timtuah ding?\nASiat Thei Lomi\nZiangtik Hmanah timi Ziangtik Khalah Ttong Hlah